c: text/html

text:
Pa haya un attestatie de vita mester presenta cu un identificacion valido, pues sea paspoort, cedula of rijbewijs.
Attestatie de vita
Descripcion
Un attestatie de vita ta un prueba cu un persona ta na bida. Por pidi e declaracion aki na e Registro Civil y Censo unda bo ta inscribi. Dus bo mester ta inscribí den Registro Civil y Censo na Aruba pa pidi e documento aki.
Unda pa pidi'e? / Mas informacion na
- Oficina di Censo y Registro Civil
- Oficina di Gobierno den districto di San Nicolas (Hulpbestuurskantoor San Nicolas)
- Oficina di Gobierno den districto di Savaneta (Hulpbestuurskantoor Savaneta)
- Oficina di Gobierno den districto di Santa Cruz (Hulpbestuurskantoor Santa Cruz)
- Oficina di Gobierno den districto di Paradera (Hulpbestuurskantoor Paradera)
- Oficina di Gobierno den districto di Noord (Hulpbestuurskantoor Noord)
Kico mi tin di hiba cu mi?
Cuanto e ta costa?
E gasto ta Awg 5,-
Cuanto tempo ta dura pa hay'e?
Ta haya e documento aki mesora na e loket. Censo tin un loket special pa otorgamento di e extracto (loket number 1). No mester tuma number, tampoco pa paga na caha

robotstxt: allowed

filter: keep


text:
Dia Internacional di Wetlands of Bahianan - Kico ta un wetland (bahía)?
ORANJESTAD - Un wetland ta un area cu tin abundancia di awa, yena cu bida y tambe hopi nutriente. E area aki por tagrandi of chikito.
Wetland nan ta hopi importante pa varios sortodi bestia y mata. Hopi parha di diferente sorto ta biba den cercania di un wetland. Na Aruba e area di Spaans Lagoen a ser apunta como un wetland internacionalmente y ta reconoci, como tambe poni riba e lista di Wetlands pa e Convention onWetlands.
Tambe e area aki ta protegi y ta bou di proteccion y maneho di Parke National Arikok. Tambe nos tin e Bubali Plascu ta un wetland desaroya pa hende. Antes den añanan 80 por aconsidera e area como un wetland natural pero awendia e la expande y ta e area na unda cu ta deposita awa procesa na RWZI cu ta bou di maneho di DOW.
Ken ta uza e areanan aki?
Mas tanto e parhanan ta uza e area di un wetland pa nan busca cuminda, sosega y reproduci. Wetlands ta hopi scars rond di mundo y ta p’esey cu e parhanan cu ta depende di wetlands tahopi vulnerabel. Si un wetland desaparece of bay atras den calidad, e parhanan aki no ta haya un otro lugar pa sobrebibi.Adicionalmente, den e area aki por aprecia cantidad grandi di yuwana, lagadishi, spiriti’cabrito (cabay awa), barbuletnan, pisca, cocolishi, cangreu y asina por menciona cantidad di especie.
Caracteristica di Spaan Lagoen:
Pa loke ta trata e habitatnan na e sitio esakinan ta varia y tainclui 3 sorto di habitat. E parti mas halto ta encera e saliñanancu ta captura e awa di yobida di Rooi Frances, Rooi Taki y RooiBringamosa. Despues bo ta haya e parti di e mangrovenan(matanan di mangel) cu ta consisti di sorto di mangelnan y diferente bestia, manera parha di lama y di tera, pisca y invertebra. Mas pazuid bo ta haya e parti cu tin awa salo di e lagoen cu por bira poco brak despues di awacero.
Riba diamars, 2 di februari cu ta día Internacional di wetlands of bahianan, Directie Natuur en Milieu (DNM) ta desea di pone enfasis cu ta un bon dia pa para keto y pensa con abo tambe por yuda cu proteccion di Spaans Lagoen y tambe e otro sitionan na Aruba cu lo por apunta como Wetland. Por busca un articulo y expande bo conocemento di e importancia di wetlands.
Tambe bo por yuda tene e luganan aki bunita y limpi. Bishita solamente cu intencion di relaha y saca potret sin stroba naturalesa di su funcion natural. Spaans Lagoen no ta lugar pa haci desordo of haci deporte, tampoco por bishita cu mascota.
Aporta cu un miembrecia anual di Parke Arikok pa por tin acceso na e area y asina yuda cu preservacion.
Den e diseño adhunto por mira potret di antes y awo di Bubaliplas. Esaki ta cortesia di Stimaruba, un comparacion bunita pamira. Bubali plas por ehempel a crece increiblemente y hende taasombra di su magnitud.


text:
Martien Verstraaten tin documentá na unda por haña DNA di Natalee Holloway
boletin eXtra.com
noticia directo
Martien Verstraaten tin documenta na unda pa haya DNA di Natalee Holloway
y sa precies kico a pasa
Curaçao, 23 September 2011
Segun Martien Verstraaten ku nunka a bai Aruba… E tin dokumentá na unda por haña DNA di Natalee Holloway… Willemstad – ‘Esaki ta un asuntu ku hustisia i Ministerio Públiko mester averiguá. Loke mi tin ta un dokumentashon di datonan paranormal ku mi a haña i mi tin e disponibel pa sigui investig’é’.
Esei ta loke Martien Verstraaten paragnostiko i periodista mediamistiko a bisa durante di un enkuentro ku e tabatin djaweps anochi den Biblioteka Nashonal di Kòrsou.
Verstraaten den e presentashon a duna un relato amplio di kon bin e sa na unda tin DNA di e mucha muhé merikano ku a pèrdè na Aruba algun aña pasá, Natalee Holloway. El a splika ku e tin un relato detayá pa hustisia averiguá pero pa e okashon aki el a kambia algun dato pa despues no ta e a stroba e investigashon. E.o el a mustra ku te den detaye e sa eksaktamente na unda e material di DNA aki ta i ku esun envolví na e momentu aki na Aruba, ku ta un persona maskulino.
Segun Verstraaten Natalee Holloway tabata na bida ora ku a tir’é un kaminda i ta ei el a muri.
Pa e, e informashon tei, e no por splika kon bin datonan asina ta aparentá na e i ta keda na esnan konserní kiko nan ta hasi ku e informashon. E ta dispuesto pa entregá e relato kompleto ofisial ku tur detaye, na Ministerio Públiko.
Tabatin bastante pregunta di esnan presente i e.o. te asta el a duna algun demostrashon di su abilidatnan paragnostiko i paranormal, pa kua den sala tabatin bastante boluntario.
Riba e potrètnan por mira e.o. Martien Verstraaten i su dos asistentenan Angel Salsbach i Ramon Penzo durante di e enkuentro den Biblioteka Públiko Nashonal.


text:
Den Haag i Willemstad – E konosido kantante rubiano, Dhaddy Brokke ta hasi su regreso riba tarima durante un tremendo espektákulo navideño na Hulanda. Después di un korto ousensia fo’i farándula, Dhaddy, huntu ku un lineashon di kantante talento, lo deleita e públiko ku tremendo músika, i alabes trese nan den e ambiente di Pasku.
Apesar ku mundu ta yena ku angustia i dolor, Pasku ta e temporada ku nos ta refleha riba nos humanidat. Un temporada unda ta refleha riba nasementu di niño Hesus nos redentor i ta duna bek na nos próhimo. Aki ta lubidá tur pleitu i pasa un ratu kontentu ku famia i amigunan. Nos gusta kome dushi durante e temporada aki, ayaka, ham di fornu, pekele, sult i varios otro plato sukulento. Aki, famia ta para sentral i tur miembro ta bini huntu pa kompartí regalo, inspekta e paketenan di Pasku i kome nan barika yen.
Aunke e tradishon aki a mengua poko pa motibu di gastunan haltu, ainda e fiesta di lus, unda ta hinka e muchanan den auto pa bai wak e diseño nan kreativo di diferente bario i kompania. Tin gaita i aguinaldo na tur skina, anto no lubidá ku mester tende radio pa determina ta kua tambú ta esun ku a pone más drama den kaya. Anto tur hende mester bisti mane chokeke pa bai e tremendo fiestanan di Noche Buena pa después bai Misa di Aurora fielmente. Después tur hende ta pasa bebe un tiki sopi kayente ku pan será fresku serka e snék of panadería preferí. A final, e temporada di Pasku ta yena ku tradishonnan ku ta laga nos korda riba kas i famia.
‘Caribbean Christmas Gala: Nostalgia’ Pa esnan ku ta biba na Hulanda, no desespera, paso durante e magno evento ‘Caribbean Christmas Gala: Nostalgia’, lo bo rekorda tur e sintimentu di Pasku akompaña pa e legendario Dhaddy Brokke di Aruba i e kantante di renombre Boy Thode fo’i Kòrsou. Lo habrí e anochi ku Duke Richardson i Melvin Landburg pa después e talentoso vokalista Clifton End & Tahir i su banda lo deleita un i tur ku mas bon músika. E banda Extazz lo será e anochi ku un ‘after party’ di kita sombre i e anfitriona di e extravaganza lo ta na enkargo di e estimada Paulette Smith. Pues no sinta den kas i lombra wowo, pero bin gosa ku nos durante ‘Caribbean Christmas Gala: Nostalgia’.
Nos ta warda bo día 26 di desember 2019, di 17:00 – 22:00 na Event Plaza, Rijswijk. Pa mas informashon di karchi of pakete di VIP yama +31-6-50487919 of bishita www.janoviproductions.com. Tambe bo por manda un email na info@janoviproductions.com Siguí BuzzBin riba ritnan sosial na e página di Facebook/BuzzBinProductions of mail na Media@buzzbinproductions.com pa más informashon


text:
Topa ku nos na Aruba
Baha barika sin Bai Gym 💪🏼.
Lesa tur info bon.
- –> Lo bo baha 1cm pa 3cm pa siman.
- –> Lo bo baha 1kg pa 1.5kg pa siman.
Na momentu kubo barika baha (kima vet)
Bo peso tambe lo baha. I viseversa
Loke nos ta prepara
Pa bo baha barika👇🏼
- Un BMS meal plan nobo+ Drink plan NOBO di 7 dia di kuminda i koi bebe nan fasil pabo prepara.
- Bo Plannan lo ta kuadra pa bo. Abase di bo kategoria.
- Bo ta haña support di nos banda (BMS team) via e-mail pa 4 siman largu.
- E support ta pa bo por hasi tur tipo di preguna, manera si bo ta keda ku hamber, bo tin kuminda kubo no ta kome, tin kos ku bo ke kambia, bo no ta bahando, etc. Pa nos yudabo drecha, adapta, mehora, pa bo tambe tin eksito.
- —>Tur menu tin Breakfast – Lunch – Dinner i 2 snacks.
- —>Bo plan lo ta kuadra ku e kategoria ku bo ta kai aden, abase di bo Sekso, peso, edat, estatura i nos strategianan.
Reglanan … ✍🏼
- Despues ku bo risibi bo plan, bo por pidi remplaso kumindanan ku bo no ta kome.
- Pan, aros i batata ta obligatorio. Sin nan, e no ta bai bon.
- Nos ta komunika via e-mail so,
- Nos ta responde tur mensahe denter di 1 pa 48 ora.
- Bo tempu di support ta start dia ku bo risibi bo plannan.
- Despues di registrá bo ta risibi un e-mail ku info pa hasi pago.
- Bo ta risibi bo plannan mesora, ora bo hasi bo pago.
Preis I Pago 💶
Tur pago ta personal i cash, dia ku nos topa 4 di October.
Den e formulario di registrashon bo por skohe unda bo ke topa ku nos.


text:
Willemstad – 21 di ougùstùs 2018, a kumpli nèt 10 aña ku gobièrnu di pais Antia Ulandes a dekretá inisio di e plataforma di diálogo ‘Georganiseerd Overleg in Ambtenarenzaken’ (GOA) pa medio di un ordenansa publiká den P.B. 2008, number 70.
Den kuadro di konmemorashon di e désimo aña aki, GOA ta lansa ofisialmente su wèpsait. Meta prinsipal di e wèpsait ta pa informá komunidat riba funshonamentu di e órgano aki i desaroyonan ku ta di importansia pa ku posishon hurídiko di empleadonan den servisio di gobièrnu di Kòrsou.
Durante e último dies añanan GOA a demostrá su balor agregá den nos komunidat, en partikular pa e empleado públiko ku dia den dia’fó ta laborá na interes di komunidat.


text:
ORANJESTAD – Den sala di prensa di Gobierno di Aruba a tuma luga un conferencia di prensa cu a conta cu presencia di Prome Minister Mike Eman y un delegacion di Cruz Cora consistiendo di Indra Anthony Pereira (Head of Operations & Marketing) di Rode Kruis, Fons Essed (miembro di e Hunta) y Marieta Wanopa tambe di Rode Kruis. Presente tambe tabata sr. Hermans di RampenBureau.
Durante e conferencia Prome Minister Eman a papia di e grupo di boluntario cu ta cla pa biaha pa Sint Maarten unabes cu tin conexion aereo of maritimo pa e isla y e telethon nacional cu ta bay organisa.
Comunicacion aworaki cu Sint Maarten, sra. Anthony Pereira a bisa, ta hopi dificil, pero cu mientrastanto ta haci e preparacionnan pa e delegacion di Aruba ta cla pa biaha cualkier momento. Na prome luga el a expresa agradecimento na tur e doñonan di trabou cu a duna nan nan cooperacion pa nan empleadonan por ta riba standby y biaha cualkier momento pa Sint Maarten. For di dialuna caba tabatin tres boluntario di Cruz Cora riba e isla pa cuminsa duna ayudo for di prome instante den maneho di e shelternan. “Mi ta pidi comunidad hopi pasenshi. Tin masha hopi yamada ta drenta na Cruz Cora, pero e comunicacion cu e isla mes ta hopi limita. Esaki ta causa cu e situacion ta cana hopi mas lento, pa manda cos y comunicacion. Nos ta haya yamadanan na cantidad puntrando pa nan famianan, door cu nan no tin contacto cu nan. Nos ta warda horcan Jose pasa, pa por haci un evaluacion di e situacion den e comunidad pa mira kico ta realmente necesario. Awa aworaki ta e prome necesidad y nos ta hayando masha bon cooperacion di comercio pa esaki. Nos mester warda riba yamada di Marina Hulandes riba e momento pa manda awa y cuminda.”
El a bisa den e proximo dianan lo informa comunidad na ki momento lo por cuminsa ricibi e mercancianan. Pero mester warda pa horcan Jose pasa den fin di siman. Pa loke ta e telethon, el a bisa cu lo dura algun siman pa haci e preparaconnan necesario.
Fons Essed di su banda a splica cu despues di diamars a bin logra un linea di comunicacion cu ta bayendo hopi dificil si. Ta haci esaki via di Marina, pero e tin cu cana su caminda prome cu e informacion por yega Aruba. E organisacion di Radio Amateur ta trahando pa lanta nan sistema di comunicacion pa di e forma aki esnan cu tin famia ayabou por logra haya mas informacion.


text:
Oumento kasonan korupshon empleadonan públiko
Written by Admin on 26 May, 2019
DEN HAAG – E kantidat di kasonan di korupshon òf investigashonnan riba empleadonan publiko ku a violá sekresia profeshonal a oumentá drastikamente.Reshershi a kondusí 65 investigashonnan, ku ta kasi 50% mas ku den 2017 segun relato di OM. Segun Ministerio Publiko ta trata di kasonan fuerte i kompleho kaminda empleadonan tabatin kontakto ku krimen organisá. E investigashonnan ta intensivo, hopi risiko i ta kosta plaka i hopi kapasidat i ekspertisio. Un di e kasonan di korupshon mas remarkabel di último añanan tabata di e polis korupto mark M di Weert. E tabata bende informashon di sistemanan di polis regularmente na kriminalnan. Februari 2018 M a keda kondená na 5 aña kastigu. Reshershi di reino ta un instituto independiente ku ta investigá kasonan penal den gobièrnu, aña pasa un rekort di 139 investigashon. No tabata trata solamente kasonan di korupshon pero tambe kasonan di froude, falsifikashon di dokumento i tiroteonan kaminda empleadonan tabata envolví, manera polisnan. Mas aleu e relato di OM ta mustra ku e kantidat di infrakshonnan den tráfiko a oumentá, manera stur bou di influensia. OM ta konkluí ku kriminalidat a bira mas kruel i ku violensia den baho mundu a oumentá.


text:
WILLEMSTAD – Según Kenneth Valpoort di Horecaf i Mike Willem di Asosiashon di Kontratistanan Kòrsou, 80/20 ta un desaroyo positivo i no mester deskartá esaki. Donate Philbert – Nieveld, sektor direktor di Departamentu di Labor ta kere ku e éksito di e lei ta determina pa e kapasidat pa ehersé kontrol efektivamente. Te ainda minister Ruthmilda Larmonie no por pasá e tan antisipá lei di 80/20 pa motibu di e tantísimo krítika di sierto gruponan di interes den nos komunidat manera VBC i Asosiashon di Supermerkado.
“Aktualmente, Departamentu di Labor no tin un sektor di kontrol interno mas, i loke ta trata di kontrol eksterno, tin un entidat ku ta kai direkto bou di minister”, Philbert – Nieveld a splika. A reforsá e tim di kontrol ku 24 persona ku a keda interna pa bai ehersé e tarea akí, pero nan tin un kontrakt di un aña so.
Inspektor
“Si bo ta bai implementa 80/20 efektivamente, bo mester tin un órgano interno i eksterno di ámtenarnan ku por ehersé e trabou pa tempu indefiní”, Philbert – Nieveld a kontinuá. Según Mike Willem, kende su asosiashon ta representa 34 kontratista, e nivel di inspektor ta hopi importante, pa asina nan por duna kontenido na e kontrol, sino esaki ta enbano.
Valpoort, kende ta sekretario general di Horecaf i tin aproksimadamente 500 miembro, ta lamenta ku e lei ta keda mal interpreta, pasó porfín nan sektor ta tende ku algu ta keda hasi. Según Valpoort, espesialmente den e hotelnan di tamaño mediano i esnan bou di maneho hulandes, e yu Kòrsou ainda ta sub representa. “Si tin espasio pa e yu di Kòrsou traha, e tin di haña e preferensia”. Kontratistanan tambe ta konstatá un problema grandi ku e avalancha di trahadó venezolano, siendo ku tin lokalnan sinta na kas sin trabou.
“Fo’i e punto di bista akí nos ta pro 80/20, paso e lei lo detené e fluho”, Willem a splika. Departamentu di labor ta realisá ku e empresario tin e tendensia di tuma hende djafó paso e ta mas barata. “Dor di diferensia entre su valuta di sèn kompará ku esun di nos, p’e ela gana hopi mas tantu”, Philbert – Nieveld a agrega.
Según Valpoort, gobièrnu mester invertí pa forma e trahadó pa e por kumpli ku e kalifikashon mínimo i e hendenan mester haña e oportunidat pa sigui desaroyá su mes na su lugá di empleo. “Empresarionan ke trahadó ku tur tipo di kalifikashon, pero no ta invertí sufisiente den e trahadó ni ta kreá un sistema di introdukshon na e trabou”, Valpoort a splika. Según Philbert – Nieveld, gobièrnu ta konsiente ku e ta esun ku ta forma i eduká i Willem a konstatá ku mester hasi kambionan den nos enseñansa pa produsí profeshonalnan ku kalifikashonnan múltiple ku en futuro por ta mas kompetitivo.
Vakatura
Aktualmente tin un registro di hende ku ta buska trabou, pero no tin un lei ku ta obliga tur empresario pa registra su vakatura serka departamentu di labor i p’esei no por papia di un banko di vakatura. Tin entre 2500 pa 3000 persona inskribí, pero Philbert – Nieveld ta kálkula ku tin hopi mas tantu hende buskando trabou. Ta ora un empresa ta buska un hende djafó, e ora ei lei ta oblig’é pa registra e vakatura, i por trata di parehá e trahadó lokal kalifiká na e empresa. E empresario no ta obligá di tuma e persona, paso no ta un diktadura. “Si nos a kuminsá ninga hopi pèrmit, mirando ku tin yu di Kòrsou kalifiká ku por ehersé e trabou, i e petishon ta keda deklará inatmisibel”, Philbert – Nieveld a splika.
Outor Deya Mensche


text:
Ayera tardi e noticia a alcansa Aruba cu “El caballo mayor”, Johnny Ventura, a fayece na edad di 81 aña na Republica Dominicana. Na Aruba, e persona cu conoce miho, cu a traha cu ne, a biba na su cas y a conserva un amistad incondicional pa mas di 40 aña, ta Robert JeanD’or. Cu awa na wowo el a lamenta perdida di su amigo, e homber cu a habri porta di mundo p’e.
E tabata den un reunion di almuerso cu un comerciante pa atende su siguiente buki, ora el a bira malo, a sak den otro. A core hib’e un clinica pero nan no por a haci nada otro cu constata su morto.
Pa mas informacion, lesa TREMPAN.


text:
DEN HAAG – Ministerio di Asuntunan Sosial i Labor (SZW) na Den Haag por lo pronto ta stòp ku e reklamo di un 80 mil euro na froude ku supsidio serka e protektor di interes antiano MAAPP. Asina e ministerio a laga sa.
E direktiva no ke ta responsabel pa e froude di nan presidente ku ya tin kasi kuater aña fugitivo. Na ministerio awor ta insistí pa totalmente apsolvé e plaka di supsidio ku a disparsé i ku tabata pa trato di hóben antiano-hulandes ku hopi riesgo. Esaki a sali for di dokumento ku a pidi serka e ministerio.
Presidente a kometé froude
E kaso di froude serka e instansha pa interes antiano MAAPP a sali na 2012 ora ku a sali ku e fundashon no por a responsabilisá 79.752 euro na plaka di supsidio. E miembronan di direktiva a mustra riba nan presidente Raymond Labad. E lo a pasa e plaka pa su kuenta privá.
“E tesorero a entregá e pas di banko di MAAPP na Labad pa atendél e transakshonnan koriente. Pero despues a bin sali ku den e lunanan ku Labad tabatin e pas di banko e tabata hasi transakshon sin informá direktiva”, segun e direktiva. E presidente di MAAPP di skòrs no ta inskribí mas na munisipio i tin kasi kuater aña fugitivo.
Ministerio Públiko (OM), ounke direktiva a denunsiá, no a sigui ku persekushon. Ta vago pakiko nò, asta ora puntra. Hustisia ta laga sa ku nan no por duna klaridat ainda. SZW tampoko no ke tin nada di hasi ku e presidente anterior i ta mustra riba OM i e fundashon mes: trato di Labad pa ministerio ta algu entre MAAPP i OM.
Ken ta responsabel
Formalmente ta direktiva di MAAPP ta responsabel na final pa e plaka di supsidio. Pero e miembronan di direktiva ta bisa ku nan no tin nada di hasi ku e froude i nan no ke pa tene nan responsabel personalmente tampoko.
Ora a deskubrí e iregularidatnan tabata difísil pa su mes miembronan di direktiva pa alkansá Labad. Ora ministerio a subi e preshon, direktiva a disidí pa laga Labad firma un deklarashon kaminda e ta eksonerá e sobrá miembronan di direktiva di responsabilidat pa e plaka di supsidio ku e fundashon a risibí.
Den un prosedura segun derecho sivil entretantu a kondená Labad na pagamentu di 133.000 euro. Pero tanten ku no por haña Labad, deurwaarder no por ehekutá e sentensia.
Apsolvé òf sigui pèrsiguí?
Na ministerio di SZW for di 2013 ta kontemplá apsolvé MAAPP di e plaka di supsidio ku a disparsé, esei a sali for di e dokumentunan. Na novèmber 2015 a insistí mas fuerte atrobe. Na final MAAPP lo a tende promé ku fin di aña. A disidí pa atrobe fris e reklamo.
For di e dokumentonan a sali ku no por haña nada bèk serka Labad òf e fundashon. E gastunan di deurwaarder pa Labad ta pa kuenta di ministerio. E desishon pa apsolvé tur kos, segun un nota di novèmber 2015 lo ta hustu tambe pa e ‘koperashon boluntario’di e miembronan di direktiva i nan eksonerashon serka preguntanan di Kamer.
Si ministerio sera e fail esaki ke men ku e fundashon por anulá su mes. E ora ei formalmente e miembronan di direktiva no tin e problema mas ku nan mester paga e plaka di supsidio ku a disparsé bèk. E ora ei nan no tin nodi di buska Labad mas tampoko.
Aworakí tambe SZW por skohe konsientemente pa no keda sin kastigá Labad, entre otro si buska e èks presidente. Pero un opshon asina ta kosta muchu hopi plaka i e resultado segun e konseho ta “masha insigur”. Porfin ta ‘improbabel ku lo por tin algu di kobra’ serka e èks presidente. E término hurídiko pa kobra ta kaduká na 2017, pero por prolongá esaki si esaki sosodé na tempu.
‘Un riesgo polítiko’
Si ministerio di SZW disidí tòg di apsolvé e e kobramentu di MAAPP, ministerio konsientemente ta desviá di su mes reglanan. Un ámtenar ta skibi tokante e apsolushon: “Si esaki bira públiko, lo sigui pregunta nobo den Kamer i esei ta un un riesgo polítiko.”
For di e mesun nota a sali ku ta hopi bia tras di otro o kometé eror na ministerio. MAAPP por ehèmpel a haña informashon sin tin nodi tokante di e siguiente pasonan di gobièrnu: ‘Informá mesora ta pone ku nada mas no ta drenta riba e kleim i p’esei no por hasi esaki.’
Outor John Samson


text:
WILLEMSTAD.- ‘Hopi hende ta lubidá ku den e temporada ku DAE no tabata tei, ku a laga hende na Kòrsou aki desampará, InselAir a yuda e hendenan ei. Masha hopi hende a keda pegá aki.
Nos no a haña niun depchi di niun hende pa esaki. Nos a hasi esaki grátis.” Direktor di InselAir Edward Heerenveen ta splika ku na su opinion no ta hustu pa kritiká InselAir.
Djadumingu pasá gobièrnu a manda un komunikado di prensa ku e tópiko ku kompania di aviashon InselAir a aserká Gobièrnu pa sondia posibilidat pa solushoná e problema ku e kompania ta konfrontando ku ‘ cashflow’. InselAir ta indiká ku e situashon aki ta konsekuensia di e 100 mion dòler ku tin pegá na Venezuela. Gobièrnu a instituí un komishon di sabio bou di liderazgo di eks minister-presidente Etienne Ys pa por buska un solushon pa e problema aki.
Partido polítiko MFK a pidi pa un reunion urgente tokante e petishon di InselAir, MFK ke sa e argumentonan pa posibel dunamentu di fondo públiko na un kompania privá.
Edward Heerenveen: ‘Te ainda InselAir no a haña nada di gobièrnu. Korpodeko a duna finansa. Esaki ta bou di sierto kondishonnan. Ta finansa pa nos mester paga bèk.” Segun Heerenveen InselAir ta hopi importante pa desaroyo di Kòrsou. Te ainda nos tin un “volúmen i benta” di 350 mion florin, ku a pasa dor di banko Sentral di Kòrsou i St. Maarten i a paga tur sorto di kos na Kòrsou. Tambe hopi negoshi a haña plaka.”
Heerenveen no ta di akuerdo ku awor, na momentu ku InselAir ta pidi pa un yudansa, tin hopi kritiká riba e kompania. ‘Danki na InselAir ekonomia di Kòrsou a krese. Danki na InselAir, por ehèmpel, tabatin hopi turistanan for di Venezuela riba kaya di Kòrsou, sòru ku ekonomia di Kòrsou por a krese.”
Bron: Extra


text:
Promé ku tur kos Bonaire a bira kampeon U-14. Pabien
Despues di a publiká ku ta bai renobá himno di Bonaire diputado ta sali purá purá deklará ku e kos aki mester tabata un sorpresa pa pueblo. Diputado lo hasi bon diwak den su grupo di konsehero tantu interno komo eksterno unda e lèk ta. E persona ku a lèk sea e no ta pará tras di e proyekto òf no a risibí un rekompensá mirando e suma kuantioso. Reakshon di diputado den konferensia di prensa a mustra defisiensia di esun(nan) ku mester a konseh’é . Spich di diputado no tabatin un struktura pa splika e desishon. Diputado a traha riba sentimentu di pueblo usando e ekspreshon “stima Bonaire”. Tur boneriano stima Bonaire i su himno. Tras di diputado mester tabata pará su lider polítiko i no e kantantenan. A skohe e personanan, no pasobra nan stima Bonaire, mas bien a base di nan talento i nan stèm pa kanta i no pa defendé un desishon polítiko. Desishon di un diputado ta desishon polítiko i e mester tin konsehero ku ta dominá e lenguahe polítiko. Ta un persona ku ta presentá i defendé e maneho i tene e diputado for di kandela.Bonaire ta un isla goberná pa polítikonan a base di reglanan di bon gobernashon. Preguntanan ta: Mester aktualisá e himno i tabatin urgensia pa esaki, di unda i di ken e idea a sali, e idea aki ta reflehá e supsidio pa kultura, a hasi investigashon pa sa ku pueblo ke pa aktualisá e himno, ken òf ta Skal òf ta finansa òf ta miembro di despacho di diputado a konsehá pa duna lus bèrdè na e persona konserní pa hasi e trabou, un dokumental ta nesesario i kua grupo a haña e enkargo, kuantu persona a bai Merka pa hasi grabashon, a tene kuenta ku den pasado tabatin mas idea di mas músiko, a pensa riba otro músiko i gruponan kultural? Diputado a peka kontra reglanan di bon gobernashon danki na su konseheronan ku ta sali liber. No tabatin transparensia, ki tabata e motibu pa a traha kuchikuchi. A apliká arbitrariedat, dunando privilegio na un grupo. Prinsipio di ta hustu a keda poné un banda. Ta hustu pa parti bou di algun hende 44 mil dòler?Mi konseho na diputado: Atmití e fayo kontra reglanan di bon gobernashon i tuma un desishon fuerte. Deshasí di konseheronan tantu interno komo eksterno, ku tin wowo riba sèn i ku a hinka abo den e posishon aki . Disidí ku ta warda e himno den archivo pa sèmper i laga tur ku a traha òf koperá keda ku e sèn. Na e himno renobá òf re kreá òf aktualisá ta keda un oló desagradabel. Kada biaha ku e zona lo sinti e oló ei.
ARTHUR SEALY: DIPUTADO LO HASI BON DI WAK DEN SU GRUPO DI KONSEHERO TANTU INTERNO KOMO EKSTERNO UNDA E LÈK TA.
Promé ku tur kos Bonaire a bira kampeon U-14. Pabien


text:
Hulanda a impone cambio den LTU y parlamentarionan mester a grita “SI”
Siman pasa diamars Parlamento a trata cambionan den e ley di LTU cu ta ‘Landsverordening Toelating en Uitzetting’ caminda e tres fraccionnan cu ta sostene gobierno, a bay di acuerdo cu e cambionan cu mester a wordo introduce riba exigencia di gobierno Hulandes.
Parlamentario Benny Sevinger di fraccion di AVP a mustra cu tratamento di e ley aki tabata algo cu mester a sosode lihe ribainsistencia di Hulanda y caminda practicamente e ciudadanoArubiano, a wordo converti den ciudadano di segunda categoria.
“Siman pasa diamars parlamento a trata cambio den e ley di LTU caminda ta trata cuestion di permiso, cuestion di maneho di extranheria, personanan cu ta biba riba nos pais pa hopi aña cabacu tin un permiso y kico ta e maneho di gobierno pa loke ta trataesaki.
Parlamento den pura a pasa e cambio di ley di LTU, pa motibocu Hulanda a pone presion riba gabinete Wever Croes y durantetratamento di e cambio aki, por a scucha e Minister di Husticiasr Bikker, riba pregunta y remarcanan di coelga Dowers, cu e tin un ley pa cambio di un LTU nobo, cu ta un joya di un ley y cu e ley nobo aki ta cla for di 2018 pero nunca el a trece Parlamento.
Pues Bikker no a bin cu e ley nobo pero el a bin c’un cambio sipa loke ta trata LTU y tin cu puntra di con Bikker no a bin cu e ley completo cu supuestamente el a traha di nobo pero si el a bin c’un cambio cu Hulanda a pone como condicion pa loke ta tratae Rijkswetnan y den e caso aki pa loke ta trata e Landspakket.
Gobierno a duna parlamento algun copia di e Landspakket perono tin detaye ni pa Parlamento corda pa pueblo den liñanangrandi y si mira den e parti di ‘economisch hervorming’ ta para un parti cu ta bisa: “de landsverordening toelating enuitzetting/verwijdering LTUV, zal worden geimplementeerdzodat gezinsleden van uitgezonde Rijksambtenaren van rechstwege zal worden toegelaten ot het land Aruba” y aki por mira cu mientras cu Parlamento no a aproba e cambio ainda, yacaba Hulanda a pone e cambio aki oficial for di dia prome di februari.
Pues aki por mira cu Parlamento no tin nada di bisa mas, ya cu Hulanda a pone como un “feit” cu e cambio aki ta na vigor cabafor di dia prome di februari mientras cu Parlamento di Aruba cu tin cu aproba e cambio aki, a reuni diamars 2 di maart.
Algun dia atras Secretario di Estado a reacciona riba un aanwijzing cu a duna e isla di Corsou, caminda segun e mandatario Hulandes, democracia tin cu prevalence anto ta mesun gobierno di e mandatario aki, ta impone un cambio di ley sin cu Parlamento di Aruba, caminda debatenan tin cu tuma lugay democracia ta wordo protegi, no tin nada di bisa mas.
Den e documento cu gobierno a entrega na parlamento riba e landspakket, Hulanda gewoon a pone un V na e cambio di ley aki di LTU, pues e ta afgehaakt y cu Parlamento no tin nada di bisa mas, cu solamente grita SI y pa colmo por a mira cantidaddi miembro di e tres fraccionnan cu ta sostene gobierno, hacidruk durante di e reunion aki, grita cu ta nan ta democracia perona final tur mester, mester a grita si, ya cu nan no tin nada mas di bisa ya cu Hulanda a dicidi pa nan caba,” ParlamentarioBenny Sevinger a declara.


text:
Ayera mi a yega Korsou i mi a keda den un hotel pabou di brug pa un par di dia. Mi tabata konvensi ku esaki lo ta un bon keuze, vooral paso e hotel tin un nomber.
Dor ku mi buelo tabata laat mi a yega e hotel bon laat, mi por a check in si. Mi espektativanan tabata un poko haltu. Masomenos un siman prome ku m’a bin Korsou mi tabatin e plaser i a keda par di dia den Intercontinental, un hotel ku ta karga 5 strea.
Ora mi wak e diferensia entre unda mi ta kedando aworaki i Intercontinental mi ta sinti manera kos ta den un motel mi ta kedando.
Aparte di tin ku check in den bochincha, m’a haña un kakalaka den mi baño ayeranochi. Anto ami no tin problema pa komparti mi baño, m’a yega di biba ku otro studiante. Pero kosnan ta otro ora esun ku bo ta komparti kamber kune tin chens di bula, e koi ta kansa mi mes mes.
Mi no tatin forsa ni pa mi mes, dus m’a laga e kakalaka na pas, bon kos, paso ora ma lanta mainta e no tabata tei. Stail’i batman mi ta kere, sali anochi, skonde den dia. Niun problema.. Akiratu lo mi wak ta kiko mas mi por topa den mi kamber/baño.


text:
No ta tur ora un organisashon por permití su mes pa tin un empleado di maneho den servisio. Mayoria biaha e trabounan pa desaroyo di maneho ta mara na un periodo di aña òf ta relatá na un programa spesífiko. Un empleado freelance temporal ta e solushon ideal den e kaso aki. Prospekto por yuda bo organisashon ku e siguiente trabounan:
Asistí ku implementashon di maneho; formulá plan di akshon i sòru pa implementashon
Ku nos eksperensia amplio riba tereno di evaluashon i investigashon, nos ta asistí nos klientenan rápido pa nan haña bista di e prioridatnan riba término largu i kòrtiku. Pa realisá esaki nos ta hasi un análisis skèrpi. Konsekuentemente bo organisashon ta risibí e informashon korekto pa apliká un aserkamentu adekuá den futuro. Den tur situashon e kliente por konta ku un aserkamentu i asistensia profeshonal.


text:
Tin 10 factor cu ta infleuncia bestaansminimum (costo di bida). E 10 factornan ta: 1. Cuminda y bebida, 2. Paña y sapato, 3. Gastonan di vivienda, 4. Acesorionan pa cas, 5. Salubridad, 6. Transporte, 7 Comunicacion, 8. Recreacion, cultura y desaroyo, 9. Educacion, 10. Otro bienes y servicionan.
E canasta basico ta consisti di 11 producto cu e prijsnan ta wordo stipula y controla pa gobierno. E productonan ta: aros, hariña, sucu, babyfood, lechi pa baby, koffie, te, margarina, manteca, lechi di polvo y lechi liquido pa koffie.
Banda di e canasta basico, prijsnan cu tambe ta wordo calcula pa gobierno ta: pisca, galiña, webo y pan blanco.
Locual cu ta insera salario minimo y e bestaansminimum tin un diferencia hopi grandi pa luna. Un persona cu ta gana salario minimo ta bin cu ne rond di Afl 1650,- pa luna. Na luna di july e bestaansminimum ta pa:
- un adulto Afl 2.053,-.
- dos adulto y 2 yui Afl 4.311,-.
Cual cu ta señala e motibo pa kico salario pa luna ta jega y mester traha extra pa por cubri cu gastonan di luna.
Como cu e debe di pais Aruba a bin ta crece, cada bez a bin mas impuesto y obligacion pa e comerciantenan. Nos a conoce por ehempel BBO y BAZV, pa medio di aumenta edad di pensioen comerciantenan mester paga 1 % mas riba AOV / AWW, aumento di salario minimo. Cada aumento di impuesto y obligacion, e comerciante ta pone den su prijs. Cual cu ta hasi cu e aumentonan lo aumenta e prijs riba e factornan cu ta influencia bestaansminimum.
Locual ta trata pa amplia canasta basico, mester evalua bon si lo ta un desicion responsabel. Actualmente e canasta basico y productonan cu nan prijs ta wordo controla, ta pertenece na cuminda y bebida. Cual cu ta un di e factornan cu ta influencia e bestaansminimum. Pa medio di amplia e canasta basico ta hasi cu comerciantenan lo mester bay hisa prijs riba otro productonan of corta den nan gastonan. Corta den gastonan ta un decision hopi indesea, pa e motibo cu empleado ta un di e peso mas grandi cu comerciante tin den su finansas. Pa es motibo mester evalua unda tin espacio pa amplia canasta basico, den cua di e factornan y con hopi por wordo amplia.
Pa baha gastonan di gobierno y aumenta entrada mester traha tanto riba e dos factornan, cu ta finansas publico y economia.
Pa mehora e economia y mehora entrada, POR lo:
- Expande turismo cu e fast ferry entre Aruba, Boneiro y Corsou.
- Introduci e curason di Fourth Industrial Revolution, cual ta pasa riba tecnologia moderno.
Pa traha riba finansas publico POR ta enfoca riba:
- Refinanciamento di e debe nacional.
- Reduci e cantidad di minister y colaboradornan.
- Reorganisa nos aparato gubernamental.
- Elimina mal uzo y malgastamento di fondonan publico.
- Reforma y reforsa organonan di conseho y control.
Pa medio di baha gasto y aumenta e entrada di gobierno, lo tin menos impuesto y obligacion pa e comerciantenan. Cual cu ta brinda e oportunidad pa bende su producto y/of duna un servicio na un miho prijs. Cual cu ta hasi cu costo di bida lo ta baha. Y pa medio di mehora economia, lo bay crea empleonan cu miho salario cu ta brinda pueblo un mihor poder di compra.


text:
Primavera – Diadomingo den careda di 9:45 polis a bay cu urgencia un adres na Primavera, caminda un pelea grandi tawata tumando luga.
Na yegada di polisnan nan a wordo mustra unda nan mester ta, esta bou un mata.
Ey bou nan ta haya sa cu lo tawata trata di un bringamento formal y cu un persona te hasta a wordo gedal cu un piedra na su cabes y tambe mas persona a haya sla.
Un auto su glasnan tambe a wordo destrui.
Na e sitio esnan envolvi a mustra ken a comete tur e cosnan. Tawata trata un persona di Fam Maduro.
Mirando cu e momento ey e persona tambe tawata na e sitio, ela wordo deteni pa maltrato y destruccion.
Ambulance a wordo pidi tambe pa trata e persona cu tawata sangrando.


text:
WILLEMSTAD — Fundashon Waaigat a lanta ku e meta prinsipal pa aportá na e status di Waaigat komo zona rekreativo mas kotisá den Karibe. Direktiva di Waaigat ta konsistí di Raymond Begina (presidente), Erwin Raphaëla (sekretario) i Eduardo “Dito” de Kort (tesorero). Huntu ku Curaçaose Atletiek Bond i ku sosten di algun empresa, manera Licores Maduro, Bureau Telecommunicatie & Post, UTS, MCB i Refineria ya fundashon Waaigat a logra organisá e promé edishon di Dia di Waaigat, planiá pa djadumingu 17 di sèptèmber binidero di 12or di mèrdia pa 8or di anochi.
E intenshon ta pa tur aña tene Dia di Waaigat i si ta posibel agregá partisipantenan for di eksterior, bini ku demostrashonnan aquatiko i of konkursonan yamativo i moderno, pero interesá turistanan tambe pa rekreá den e “Binnenwater” aki. Fundashon Waaigat komo tal tin e firme propósito pa sòru ku aktividatnan sosial, kultural, edukativo, rekreativo i deportivo di kalidat ta dominá den e área aki, di manera ku Waaigat lo ta ku muchu mas frekuensia den un spòtlait positivo. Énfasis ta ademas riba subi kalidat di e awa i alsa e nivel di seguridat di Waaigat. Konsientemente lo hasi uzo di revistanan internashonal i of otro medionan te asina leu ku ta posibel pa krea kontaktonan ku ta garantisá un alkanse grandi den esfuersonan pa promoshon i oumento di e konosementu di Waaigat. Ku su aktividatnan Fundashon Waaigat en prinsipio ke stimulá e kustumber ku tantu den Waaigat mes komo rondó di e “Binnenwater” ta organisá un variedat di evento, ku ta debidamente planifiká i desaroyá. Asina ei Fundashon Waaigat a tuma pa su mes e enkargo di inventarisá e tipo di eventonan ku ta kuadra pa tene den e área tan úniko aki.
Komo tal ta e intenshon pa riba tèrmino kòrtiku start ku kampañanan intensivo di konsientisashon di komunidat di Kòrsou riba kon kuida e área aki i hasié e “Binnenwater” mas atraktivo den Karibe i otro partinan di mundu.
Konkurso di sakamentu di pòtrèt
Netamente den e kuadro aki mester mira i konsiderá e kòntèst di pòtrètnan di Waaigat ku ta tuma lugá dia 17 di sèptèmber, durante Dia di Waaigat djadumingu awó. Pòtrètnan ku ta partisipá na e konkurso aki mester ta saká e mesun dia! Na esnan ku ta partisipá na e tremendo kòntèst di sakamentu di pòtrèt di Waaigat, e súplika pa yena un formulario di inskripshon, komo e prueba di ta aseptá e reglanan di partisipashon. Ademas ta asina ku mester entregá e pòtrèt(nan) ku nan ta partisipá kuné promé ku 5or di atardi pa un hurado ku konosementu di sakamentu di pòtrèt por someté e pòtrètnan na un evaluashon profeshonal i krítiko, anto asina ei saka e ganadó, ku lo bira doño di premionan atraktivo.
Dirèkt despues di Dia di Waaigat lo sigui ku otro aktividatnan interesante, tur ku e propósito pa rápidamente trese mas bida den e área di Waaigat. Direktiva di Fundashon Waaigat ta invitá pueblo di Kòrsou kordialmente na Dia di Waaigat, djadumingu awor 17 di sèptèmber, ku lo ta di 12or di mèrdia pa 8 or di anochi i ta pidi pa laga nos hasié un enkuentro ku hopi ambiente, espektakular i inolvidabel pa hinter famia. Ta pidi ku bini ku bandera di Kòrsou i mas tantu posibel e kolonan di nos bandera dominá e dia ei. Tur ku ke aportá ku idea of sugerensia na Fundashon Waaigat por tuma kontakto libramente ku miembronan di e fundashon.


text:
E ‘TRAININGSKAMP’ DI NOS SELEKSHON NASHONAL NO TA KONTINUÁ!
E ‘TRAININGSKAMP’ DI NOS SELEKSHON NASHONAL NO TA KONTINUÁ!
E ‘trainingskamp’ aki ku mester a tuma lugá na Hulanda a para debí ku un miembro di nos staf a resultá di ta infektá ku e virus di Corona.
Komo medida di prekoushon a disidí pa laga e miembronan bai den karentena na kas i na tur persona ku posibelmente tabata den kontakto ku e persona aki ku e den e último dianan den e edifisio di FFK.
Lòs di esaki ya un kantidat di hungadónan a disidí pa keda kas i ku no por a hasi e biahe debí na e medidanan di Corona sin ku nan a keda den karentena.
Además a resultá imposibel pa bolbe tèst tur hende na tempu i komo tal FFK a disidí pa para e ‘trainingskamp’ aki.
E selekshon lo a kuminsá na e ‘kamp’ aki djaluna 31 ougùstùs 2020 pa seis día na Badhoevedorp na Hulanda en preparashon pa e weganan kualifikatorio pa e Mundial FIFA Qatar 2022.
FFK na e momento aki ta konsiderando huntu ku su departamento tékniko riba e posibilidatnan pa organisá un ‘trainingsstage’ nobo.
Segun Sr. Etienne Siliee, direktor tékniko, ‘nos ta bibando den un temporada ku nos mester sigui kada día e desaroyonan rondó di e Corona virus .
Nos ta desea e miembro di nos staf aki un pronto rekuperashon total di e virus aki.
Salú di nos tur tin prioridat i ta spera ku pronto nos lo por kuminsá ku un selekshon kompleto i salú’.
Kòrsou ta den e pul C di CONCACAF huntu ku e paisnan Guatemala, St. Vincent & The Grenadines, Cuba i British Virgin Islands.
Dia 8 òktober 2020 Kòrsou lo tin su promé kompromiso na kas kontra di St. Vincent & The Grenadines, miéntras tres día después día 11 òktober 2020 nos lo hunga na Cuba.
29 ougùstùs 2020


text:
Geplaatst op 11 September 2019 dor di Ministerio Enseñansa, Siensia, Kultura & Deporte
Willemstad- djamars 10 di sèptèmber a habri e aña parlamentario nobo. Gobernador sra. Lucille George-Wout den su disertashon a para ketu riba diferente tema i desaroyo. Pa lokual ta trata e Ministerio di Enseñansa, Siensia, Kultura i Deporte pa ku enseñansa ta konsentrá riba 4 punto:
Un konsepto di lei nobo tokante enseñansa obligatorio pa garantisá e derechi di formashon di nos yunan i formashon pre-eskolar por medio di reorganisashon di ODIM-Organisashon Desaroyo Integral di Mucha. Un fundeshi sólido den infansia ta e yabi pa éksito den futuro;
Den e kuadro di independisashon di skolnan púbiko pa bira skolnan magnétiko, ta imperativo pa sigui duna mas outonomia riba tereno finansiero pa por funshoná mihó;
Ta kana e trayekto di optimalisá finansiamentu di estudio pa brinda hóbennan mihó akseso na enseñansa avansá akadémiko pagabel. Den kuadro aki ta a serando diferente akuerdo di entendimentu i tambe ta aserká estadonan, por ehèmpel Florida;
Lo sigui ku evaluashon i adaptashon di diferente tipo di enseñansa i kuríkula e.o. pruebanan den gruponan 6 i 7 pa midi progreso di kada hóben i dunanan e sostén nesesario. Tambe kambionan den terminonan final di VSBO, AGO, HAVO, VWO, inisio di estudio nobo manera “hoveniersopleiding” i estudio pa instruktor di deporte.
Otro desaroyo sumamante importante den enseñansa ta ku Gobièrnu di Kòrsou ta introdusí di forma struktural e “VALUE-BASED EDUCATION”, inkorporando “norma i balor” den e diferente nivelnan di enseñansa pa influenshá nos forma sosial di komprondé i anda ku otro den nos sosiedat.
Riba tereno di Kultura a traha riba konsientisashon di nos komunidat i su kultura riko i diverso, entre otro nos rikesa musikal i kulinario. Den 2019 ta selebrá e Aña di Ka’i di Orgel i pa promé biaha a introdusí “premio Broertje Marshall” pa stimulá hóbennan nan pa presta na un nivel haltu i duna rèspèt na tur tipo di fishi. Den kuadro di e trayekto pa fortifiká nos identidat kompartí i konstrukshon di nashon ta trahando riba e tema di emansipashon di nos komunidat i dokumentashon di historia di sklabitut di Kòrsou.
Pa ku deporte ya a dal paso pa inkorporá moveshon i deporte den enseñansa di fundeshi i ta trahando riba eksplotashon duradero i optimal di e diferente sentronan deportivo.


text:
Cheap labour ta un fenomeno cu Aruba tambe conoce. Y esaki tin di haber cu contractacion di personanan cu no tin permiso. E personanan aki ta acepta cualkier pago, y sindicato no por haci mucho den casonan asina. Solamente por haci denuncia pa tipo di controlnan aki tuma luga.
Presidente di FTA mr. Hose Figaroa a splica cu cheap labour ta afecta e mercado, specialmente e salarionan den forma negativo, pasobra tin cierto dunadonan di trabou enbes di paga loke ta e salario legal ta busca e hendenan cu nan ta paga menos.
Un otro preocupacion di e sindicato y cu a bini dilanti tambe den e congreso tumando luga, ta e forma di contractacion. Aki na Aruba, el a conta, tin hotelnan unda cu mas cu 50% di nan personal no ta den servicio directo di e hotel. Pues un compania ta haya un contracto for di un hotel pa brinda cierto servicio y e compania ey ta busca hendenan pa haci e trabou. Si mester surgi problema, no por haci ningun demanda contra e hotel. Esaki ta algo cu mester regula den un ey y cu FTA lo bay atende cu Gobernantenan tambe.


text:
PORT OF SPAIN — Klup di Atletismo Trupial – Auto City a bai Trinidad pa kompetí den nan Carifta trials riba dia 5 i 6 di mart 2016 ku 7 atleta. E atletanan a gana kuater oro, kuater plata i a kibra tres personal bèst. E intenshon pa manda e atletanan den e kompetensia aki tabata pa prepará nan bai Carifta Games 2016 na Grenada ku mas forsa. Nabi Wallace Coach di grupo ta hopi satisfecho ku e resultadonan i tin mas konfiansa awor den su atletanan pasombra nan ta mustra bon prepará pa gana medaya na Carifta Games 2016 na Grenada.
E resultado di nos atleta nan ta lo siguiente:
Glenka Antonia U-18 mucha muhé a sali promé lugá den bula haltu ku un haltura di 1.70m i promé lugá den bula leu ku un distansia di 5.52m
Krishona Juliana U-18 mucha muhé a sali di dos den bula haltu ku un haltura di 1.67m
Anne Van der Woude U-18 mucha muhé a sali di dos den 1500m ku un tempu di 5:53.29 i di dos lugá den 3000m ku un tempu 12:52.68
Qyone Antersijn U-20 mucha muhé a sali promé lugá den 1500m ku un tempu di 5:08.04 i di dos lugá den 800m ku un tempu 2:25.36
Jaden Bernabela U-18 mucha hòmber a sali promé lugá den bula haltu ku un haltura di 1.90m i di kuater lugá den bula leu ku un distansia di 6.77m
Joel Boafo U-18 mucha hòmber a kore un tempu di 11.71 den 100m i 22.95 den 200m. yegando te final riba 200 m
Errol Cova U-20 mucha hòmber a kore un tempu di 52.24 den 400m i 2:03.36 den 800m
Un danki ta bai na tur spònser Auto City i C- Post i mayornan ku a hasi posibel ku e biaha aki por a wòrdu realisá. Direktiva di Trupial – Auto City ta felisitá e delegashon pa un trabou bon hasi. E siguiente interkambio deportivo lo ta den luna di mei na Medellin, Colombia.


text:
Diaranson 8 di maart den Compleho Deportivo Franklyn Bareño na Piedra Plat lo tuma lugar un wega internacional di Damas ora cu e team campeon di Aruba esta Sv Britannia Slenda enfrenta e team campeon universitario esta Barry University. E wega lo cuminsa pa exactamente 6:30 di atardi y lo wordo dirigi pa refreenan internacional. Sv Britannia Splenda ta e campeonnan indiscutibel di Aruba y sigur e team di Piedra Plat / Paradera ta bon prepara pa enfrenta e team Mericano.
E team di Barry University ta di vacacion akinan na Aruba y ta probecha e momento pa keda den condicion y di e forma aki a busca un wega contra di Sv Britannia Splenda. Actualmente e seleccion di Aruba Damas U-17 ta den preparacion pa cuminsa hunga eliminatorio pa mundial y esaki ta un bon oportunidad pa alghun di nos hungadornan midi forsa contra di un team di nivel halt. Entrada lo ta completamente gratis y bar y cushina lo ta bon surti. Un invitacion ta bai na tur fanatico di bon futbol pa bin apoya nos mucha muhernan den nan compromiso serio awe diaranson den C.D. Franklyn Bareño na Piedra Plat.
Club
Sv Britannia Damas vs Barry University USA
Diaranson 8 di maart den Compleho Deportivo Franklyn Bareño na Piedra Plat lo tuma lugar un wega internacional di Damas ora cu e team campeon di Aruba esta Sv Britannia Slenda enfrenta e team campeon universitario esta Barry University. E wega lo cuminsa pa exactamente 6:30 di atardi y lo wordo dirigi pa refreenan internacional. Sv Britannia Splenda ta e campeonnan indiscutibel di Aruba y sigur e team di Piedra Plat / Paradera ta bon prepara pa enfrenta e team Mericano.
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
Diabierna a continua e playoff di Aruba su Futbol Division uno. Den stadion Frans Figaroa na Noord a topa otro e actual lider di e playoff FC Porto cu den dos salida tin un total di 4 punto caminda den nan prome wega a gana di RCS, y den nan segundo compromiso a keda den un empate na dos gol contra di United. Di otro banda e equipo di Brazil jrs ta na segundo lugar cu den nan prome wega e partido ta keda cancela, caminda nan mester a topa United, y den nan di dos wega ta gana di RCS , pa asina acumula un total di 3 punto.
Na mes momento pero na Compleho Deportivo Franklin Bareño na Piedra Plat a tuma lugar e wega entre RCS contra di United. Den e wega di Brazil jrs contra di FC Porto nos mester bisa cu na inicio di e wega e equipo di FC Porto a cuminsa crea algun atake riba e equipo di Brazil jrs pero e defensa a sa di controla esaki na bon manera pa asina kita tur peliger dilanti nan arco y tambe proteha nan portero.
Riba un contra atake di e equipo di Brazil jrs ta logra haja un tiro di skina, caminda cu despues di a cobra e tiro aki e bala ta dal den un defensa su man caminda cu e tabata net dilanti di e refree y no por a haci nada cu ta pita corectamente un penalty esaki tabata na minuut 9 di e partido, E Capitan di Brazil jrs cu ta Owen van der Wijne #10 ta cobra cu exito pa habri e marcador na 1-0.
Despues tabata na di 13′ di wega riba un otro tiro di skina pa Brazil jrs Randolph Werleman #5 riba un cabesaso ta pone e bala den net pa bai ariba 2-0.
Owen van der Wijne #10 ta bolbe deposita e bala den net riba un atake di e equipo di Brazil jrs na di 23′ di wega pa bai ariba comodamente cu e score di 3-0.
Den e prome 45′ nan di wega , analisando e wega nos mester bisa cu na comienso di wega e equipo di FC Porto a cuminsa crea algun espacio pero no por a habri e marcador, y di otro banda e equipo di Brazil jrs den un combinacion entre Owen van der Wijne, Brian Dorothal, Randolph Werleman, Sergio Piard y Clancy Calixte tabata mortal pa e equipo di FC Porto, nan tabata hunga un Futbol hopi alegre y tambe toke nan perfecto y rapido cu a crea bon espacio y tambe por a habri e marcador y tambe di bai ariba comodamente 3-0.
Den e segundo tempo nos mester bisa e wega a baha completamente di velocidad caminda bo por a mira claramente cu cansancio a hunga un rol, e equipo di FC Porto a sigui cu su atakenan ,na di 59′ di wega Dorbeck #11 ta los un tremendo tiro pero ta e portero ta trece salbacion caminda e ta pomp e bala mande afor.
Riba un contra atake di e equipo di Brazil jrs ta e hoben Brian Dorothal # 17 riba su camiseta ta logra score un tremendo cabesaso pa bai ariba 4-0 na di 69′ di wega.
Den un pifia di e defensa di FC Porto kier a bai pasa e bala pa su keeper y ta faya barbaramente caminda cu Samson Occean #19 ta desvia e bala pa bai lora bai den gol pa haci e wega 5-0 na di 84′ di wega.
Despues cu e equipo di FC Porto ta cai den defensa ta duna Brazil jrs espacio pa sigui crea algun bon oportunidad y ta Samson Occean #19 ta bolbe score pa haci e wega 6-0.
Den un otro atake riba un tiro for di distancia pafor di doelgebied Randolph Werleman #5 ta manda un tremendo tiro fuera di alcanse di e portero di FC Porto pa haci e wega 7-0 na di 87′ di wega.
Den tempo extra pa ser exacto 90’+2 e hoben Andy de Windt #7 ta caba di pone e cherry riba e bolo pa haci e wega 8-0.
Final di e wega Brazil Jrs vs FC Porto 8-0.
E wega a wordo dirigi pa Desiree Christiaans asisti pa V Ridderstaat B Lucher y na mesa R Dirksz. Den e otro wega nos a haya informacion cu United ta gana di RCS cu score minimo di 1-0 caminda e gol tabata un autogol.
Y asina e tabla di posicion ta keda cu na prome lugar Brazil Jrs cu 6 punto den dos salida faltando un wega ainda contra di United. Na di dos lugar ta keda United cu dos wega hunga un wega gana y un wega empata cu 4 punto. Na di tres lugar ta FC Porto cu un wega gana y un wega empata y un wega perdi cu 4 punto.
E diferencia di gol ta duna e equipo di United ventaha riba e tabla di posicion caminda cu nan tin mes un cantidad di punto cu FC Porto pero FC Porto tin mas gol contra cu nan. Y den sotano ta keda e equipo di RCS cu den tres salida ta perde tur tres wega. Segun schedule proximo wega lo ta Dialuna 4 di juni caminda cu United lo topa di Brazil Jrs den CDGT pa 8or pm, y Diamars 5 di Juni lo topa otro FC Porto contra RCS tambe den CDGT pa 8or pm.


text:
KRALENDIJK - E ‘Tijdelijke subsidieregeling loonkosten en inkomensverlies CN’ (Areglo di supsidio temporal di gastu di suèldu i pèrdida di entrada Hulanda Karibense) i e ‘Regeling subsidie financiering vaste lasten getroffen ondernemingen Covid-19 BES’ (Areglo … [Read more] overSosten di corona for di SZW ta terminá despues di 19 luna
PCN den òktober ta será riba djaweps mèrdia
Situashon di Corona ta keda preokupante na Boneiru
KRALENDIJK- Mientras ku awe, djadumingu 10 di òktober 2021 e sifranan di un banda ta mustra un tiki mas alentador ku 5 tèst positivo, na otro banda e situashon ta keda preokupante. Na promé lugá, ounke ke 5 tèst positivo ta mustra abou, mester tuma na … [Read more] overSituashon di Corona ta keda preokupante na Boneiru
Ehekushon di Masterplan importante pa aeropuerto Flamingo
KRALENDIJK- Ehekushon di a asina yama 'masterplan' ku a traha pa Bonaire International Airport (BIA) ta hopi importante. Esaki segun director di BIA, Jos Hillen. Hillen a hasi su remarke entre otro basá riba presensia di 3 avion grandi, dos di KLM i unu di … [Read more] overEhekushon di Masterplan importante pa aeropuerto Flamingo
EZ Air a keda kla ku sertifikashon di avion Saab340
WILLEMSTAD- Awe djawesp dia 7 di òktober e kompania EZ Air a risibí sertifikashon pa uso di su avionnan nobo Saab340B for di man di minister di transporte, Charles Cooper. E minister a entregá e sertifikashon den man di Sueyenne Dammernan, direktor … [Read more] overEZ Air a keda kla ku sertifikashon di avion Saab340
Sion Yanga ta partisipá na European Youth Event
KRALENDIJK- Djamars 5 di òktober último a sali pa Europa Sion Janga komo úniko representante di área di Caribe pa partisipá na European Youth Event na Strasbourg Fransia. Un evento kaminda hóbennan di rònt Europa i mundu ta bini huntu. Riba inisiativa di … [Read more] overSion Yanga ta partisipá na European Youth Event
Otro tayer tokante krio di kabritu na Boneiru
KRALENDIJK- Riba djasabra 9 di òktober i djadumingu 10 di òktober Edward Berban lo duna un tayer tokante krio di kabritu profeshonal. E lo konta tokante maneho di kabritu, selekshon, kuminda i alohamentu. Sherwin Pourier lo papia tokante produkto regional i … [Read more] overOtro tayer tokante krio di kabritu na Boneiru
Kantidat di kaso nobo di Covid-19 ta sigui haltu
KRALENDIJK- A pesar di e echo ku gobièrnu na Boneiru ta keda asigurá ku e fuente di mayoria kontagio na e isla ta konosí, e kantidat di kaso nobo pa dia ta keda relativamente haltu. Pa djadumingu atrobe tin un kantidat di 15 kaso nobo na Boneiru, riba un … [Read more] overKantidat di kaso nobo di Covid-19 ta sigui haltu
Ta stimulá reaktivashon di hende grandi
Kralendijk – E proyekto piloto (Re)aktivashon di Hende Grandi tei pa stimulá nos grandinan pa ta mas aktivo i pa tin mas kontakto ku otro. Departamento di Sosten Sosial i Labor (Maatschappelijke Ondersteuning en Arbeid - MOA) di Entidat Públiko Boneiru ta … [Read more] overTa stimulá reaktivashon di hende grandi
Awa sushi di yatenan ta afektando ref den bahia di Kralendijk
Kralendijk- Awa shushi di entre otro twalèt for di yate ku ta resultá den laman nèt riba e ref di Boneiru, no tin un efeckto positivo riba medio ambiente en general i e refnan en partikular. Esaki a sali na kla for di e 'Afvalwater Enquête 2021’ ku a … [Read more] overAwa sushi di yatenan ta afektando ref den bahia di Kralendijk


text:
- Mester yena bo nomber, fam y luga di nacemento riba un papel di stampia (zegelpapier) di Awg. 4,-;
- Un mapa di e parcela;
- Extracto di inscripcion na Camara di Comercio.
Permiso pa run un bar
Descripcion
Pa por opera un bar, loke ta ensera e bendemento di bebida alcoholico suave y bebida no-alcoholico bo mester di un permiso pa run un bar manera ta para den articulo 15 di e ley di permiso (Vergunningsverordening AB2002 no. GT 1).
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion di Asunto Huridico y Permiso.
Kico mi tin di hiba cu mi?
Cuanto e ta costa?
Pa un permiso di restaurant A (cu cushina) Awg. 1260,00 pa aña.
Pa un permiso di restaurant B (sin cushina) Awg. 1200,00 pa aña
Cuanto tempo ta dura pa hay'e?
Ta varia te cu un maximo di diesdos (12) siman.


text:
KRALENDIJK – Den luna di mei i yüni ta planiá, manera kustumber, pa selebrá sakramentu di Primera Komunion i Konfirmashon. Debí na e situashon ku a surgi dor di Covid-19, kaminda ku no por selebrá Santa Eukaristia ku grupo di hende presente, a posponé selebrashon di Sakramentu di Primera Komunion i Konfirmashon te otro aviso.
Ta urgi kreyentenan pa keda ku bista riba Kristu Hesus, paso asina so nos por sali viktorioso for di tur situashon. Nos ta gradisí Dios pa Su kompashon pa Boneiru ku e reto ku nos ta den aki. Tambe pidi Dios pa sigui drama Su bendishon riba pueblo di Boneiru i sana nos kompatriotanan ku ta sufri di kebrante di salú pa motibu di korona vírùs i tambe pa tur esnan kontagiá rònt mundu, sabiduria i fortalesa pa outoridatnan lokal i internashonal i pa tur esnan ku ta empleá den e tim pa guia i informá pueblo di Boneiru pa atendé ku e situashon rondó di Covid-19, tur esakinan den nòmber santu di Kristu Hesus nos Señor, Salbador i Sanadó.
E komunikado aki na nòmber di Vikario di Boneiru, pader Santiago.


text:
Diasabra pasa di 12’or di marduga den un cas na Sabana Basora no tabatin trankilidad mas ora cu e tata y e mama a cuminsa pleita cu otro y aki agresion a tuma luga. E dama a golpia e homber y e homber a comete e mes un agresividad bek. Tabata un bululu den e cas cu a sucede dilanti algun mucha chikito y e ruman grandi a pidi asistencia di polis pa cos no bay for di man.
Patruyanan di biaha a presenta y a topa cu e situacion a bay over na detencion di e mama prome pa agresion y algo mas. Despues di esaki a detene e homber tambe. E muchanan no por a keda nan so na cas y polis a bay cu nan warda hunto cu e ruman grandi te ora un familiar buscanan. Na warda di polis sub fiscal lo a combersa cu e pareha.


text:
E MINISTERIO DI BOLUNTARIO DI FREEWINDS A DESINFECTA ARUBA DI PARIBA TE PABOU.
E Ministerio di Boluntario a traha sin cansancio den nanesfuerso pa hasi di Aruba e lugar mas sigur na mundo tanto paresidente y turista. Recientemente nan a duna hopi atención na Beach Bars, restaurant y lugarnan di hangout. Den 1 siman 598 lugarnan asina a wordo desinfecta door di e Ministerio di Boluntario.
Aruba ta ofrece turistanan un variedad di lugar caminda nan por relaha y disfruta di cuminda of djis un bebida. Mescos ta contapa residentenan cu kier pasa un anochi ameno of un atardi den weekend cu famia of amigonan.
Pesey ta hopi importante pa e lugarnan aki wordo desinfecta y e Ministerio di Boluntario ta bishita nan diariamente padesinfecta nan. E meta t apa e residentenan local y e turista kedasigur.
Riba cualquier día por mira e Ministerio di Boluntario di Noordte San Nicolas, ta para un rato pa desinfecta un snack truck of un restaurant grandi y tur loke tin mester di desinfección. E grandura no ta hasi diferencia pasobra ta importante pa tur e lugarnan aki ta sigur.
E manager di Reflecions Bar and Restaurant a bisa lo siguiente die Ministerio di Boluntario:’ Mi ta contento cu esaki ta wordohaci. Niun otro hende ta ofrece e servicio aki y esaki ta un ehempel pa otronan waak cu algo por wordo haci. E boluntarionan ta haci un tremendo trabou y nos ta satisfecho.”
The manager of Orale Restaurant na Palm Beach a bisa casi mescos:” E Ministerio di Boluntario ta pasa casi tur día net prome cu bira hopi druk.Mi ta mira nan ora mi drenta tempranpa prepara mi cosnan.Anto no ta solamente akinan,ta tur e restaurantnan den e caya aki. Nos ta hopi agradecido .Loke nanta hasi ta duna un sentimento di cuido y seguridad.”
Ta un trabou grandi pa mantenen e isla sigur,pero cu tur hendedunando di nan banda y siguiendo e protocolnan Aruba por bira e lugar mas sigur na mundo.
Pa asistencia di e Ministerio di Boluntario di Freewinds padesinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.


text:
(LaPatilla) – Aunke e yegada di mas vacuna na e pais ta un noticia publico y di interes nacional, e dictadura di Nicolas Maduro a limita nan mes, un biaha mas, na duna detaye riba e tema. Ningun vocero a manifesta nan mes pa splica con e dosisnan manda pa Rusia y OPS door mediante e plan di vacunacion, lo wordo inclui, locual ta laga dudanan cu ta abruma e poblacion manera, cuanto e alcance lo ta? Of pa ken nan ta dirigi?
Segun señala pa Tal Cual, recientemente varios lotenan Ruso Sputnik V a yega Venezuela (di cual no ta conoci e cantidad di dosis) y di e CoronaVac (desaroya pa e empresa Chino Sinovac) manda a traves di e Sistema Covax, di cual a ricibi 603 mil dosis. Cu e cifranan aki ta suma un cifra di 6.301.134 dosis cu a yega e pais for di 13 di februari.
E reporte di #VacunometroVen cu e informacion oficial obteni den e siman di 1 di september pa 7 di september, ta refleha cu te cu e fecha di awe a aplica 10.58% mas di e dosisnan (5.930.150) contra COVID-19 distribui na e 23 estadonan mas e Districto Capital (5.362.354). Esaki ta significa cu autoridadnan tanto nacional como regional ta sigui sin reporta claramente riba e cantidad di vacuna cu nan a ricibi.
Registronan ta mustra cu na Venezuela a aplica 5.930.150 vacuna anticovid, cu lo por traduci cu 26.95% di e 22 miyon di persona (cantidad di persona cu ta rekeri pa alcansa e vacunacion di grupo) a haya nan vacuna.
Esaki tambe ta refleha cu a aplica 94% di e 6.301.134 dosis cu a yega e pais, teniendo na cuenta e dosis di e medicamento Ruso Sputnik V y e vacuna Chino Sinopharm.


text:
ORANJESTAD – Ayera den oranan di anochi DPL a bin tuma nota di un publicacion riba medionan social cu tawata circulando. Ta trata aki di un ciudadano cu a opta pa publica un supuesto conseho positivo di DPL pa un stranhero den e funcion di “Lasser”.
Mesora Minister di Asunto Social y di Labor, Sr. Glenbert Croes a reacciona y denuncia cu e publicacion aki ta totalmente falso.
DPL tambe ta declara publicamente cu e contenido di e publicacion aki ta totalmente falso, tanto e opinion di e ciudadano como e supuesto documento di DPL ta totalmente fabrica y no ta basa riba e berdad. Tipo di publicacionnan asina ta inaceptabel y no ta contribui na niun desaroyo positivo pa nos mercado laboral cu ta pasando den momentonan dificil.
Ta trata aki di un documento completamente falsifica, fabrica cu DPL nunca a otorga. Mirando e gravedad, seriedad di e asunto aki cu ta atacha e bon nomber y credibilidad di DPL, a entrega un keho oficial na autoridadnan en cuestion pa asina investiga e origen y meta di dicho publicacion y documento.
DPL ta declara tambe cu e no tin niun tipo di relacion cu e ciudadano cu a publica esaki y ta distancia su mes di tur publicacion y of expresion di dicho ciudadano. Ta pone enfasis y ta recorda tur ciudadano cu falsificacion di documentonan oficial di nos Pais ta un hecho castigabel pa ley.


text:
ORANJESTAD, Aruba - 17 di april 2020
Si mester busca cuido medico "na Eerste hulp" mester yama 100 pa informa. Departamento di Salud Publico sa con importante e ta pa esnan cu mester cuido medico por busca esaki y ricibi esaki. Durante Toque de Queda no tin excepcion. Pero si ta necesario pa polis cu ta encarga cu orden publico entre 9:00 pm y 6:00 am ta na altura. Si bo persona mester asistencia medico y ta pensa di bay "Eerste hulp". Ta necesario pa yama number di telefon 100 pa informa bo salida di cas y e motibo. KPA di e forma aki ta informa cu bo ta riba caminda direccion pa "Eerste hulp".


text:
KRALENDIJK - Notisia di polis di djaluna 16 di novèmber te ku djárason 18 di novèmber 2020
Kòntròl di tráfiko
Riba djaluna 16 di novèmber, alrededor di 5 or di atardi a tene un kòntròl di tráfiko nan Kaya Korona na altura di e Komunidat di Skol Boneriano. Aki a duna un total di 6 prosès ferbal pa entre otro kore sin reibeweis bálido, sin seguro bálido i pa papia na telefòn durante ku ta manehá.
Bo no ta tene bo mes na e reglanan? Bo hinka bo mes i otronan den peliger. Ademas e suma di e butnan pa e violashonnan menshoná por bira basta haltu. Mantené bo na e reglanan di tráfiko i kontribuí na un tráfiko seif i sigur pa bo mes i pa otronan.
Outo a bòltu
Riba djaluna 16 di novèmber, alrededor di 6.30 or di atardi sentral di polis a risibí notifikashon ku un aksidente a tuma lugá riba Kaminda Sabana Piedra Krus. Pa motibu ainda deskonosí un outo a bòltu. Ambulans a transportá e shofùr pa hospital pa kòntròl i tratamentu médiko.
Detenshon den kaso di ‘skimming’
Riba djamars 17 di novèmber a detené un hòmber di inisial G.A.F.A. di 21 aña di edat en konekshon ku ‘skimming’. Riba djamars 13 di òktober a drenta keho di ‘skimming’. E deportamentu di reshèrshi den kolaborashon ku e banko konserní, a hasi investigashon den e kaso aki. ‘Skimming’ ta kopiamentu ilegal di informashon di tarhetanan di hasi pago. Ta kopia e strepi magnétiko di e tarheta pa asina haña e kódigo di pin na momentu ku bo hasi un transakshon.
Kon bo ta prevení ‘skimming’?
Paga tinu ora tin hende para muchu serka di bo; ora bo ta hinka bo kódigo di pin, tape ku bo man. Kontrolá bo saldo di kuenta regularmente. Bo ta mira transakshonnan deskonosí? Blòkia bo tarheta di banko inmediatamente.
Kiko mester hasi ora un vehíkulo di polis uza sirena i ‘zwaailicht’ Den simannan tras di lomba por a nota vários vehíkulo di polis ta kore ku sirena i ‘zwaalicht’ ku velosidat haltu. Na momentu ku un vehíkulo di polis ta uza sirena i ‘zwaailicht’, esaki ta un vehíkulo ku tin preferensia. Komo partisipante den tráfiko, bou di tur sirkunstansia bo mester duna e vehíkulo di polis pasada liber. Ora ku un vehíkulo di polis uza sirena i ‘zwaailicht’ generalmente e ta na kaminda pa un kaso urgente.
Kiko mester hasi ora un vehíkulo di polis uza sirena i ‘zwaailicht’ Den simannan tras di lomba por a nota vários vehíkulo di polis ta kore ku sirena i ‘zwaalicht’ ku velosidat haltu. Na momentu ku un vehíkulo di polis ta uza sirena i ‘zwaailicht’, esaki ta un vehíkulo ku tin preferensia. Komo partisipante den tráfiko, bou di tur sirkunstansia bo mester duna e vehíkulo di polis pasada liber. Ora ku un vehíkulo di polis uza sirena i ‘zwaailicht’ generalmente e ta na kaminda pa un kaso urgente.
Manera di traha di KPCN den tempu di Corona
E vírùs di Corona pa largu tempu ainda lo no disparsé. Tur hende mester adaptá nan mes pa na u manera seif tòg sigui ku e bida diario i ku trabou. KPCN tambe ta sigui ehersé su tareanan, pero ku implementashon di algun medida pa garantisá e seguridat di tantu e agente polisial komo e siudadano.
E medidanan ta lo siguiente:
· Komo prekoushon nos ta pidi tur bishitante di warda di polis pa bisti un kapa di boka. Den kaso ku e bishitante mes no tin, nos por proveé den esaki.
· Nos ta trata na redusí momentunan di kontakto. Esaki ta nifiká ku e prosesonan lo ta adaptá; e siudadano mes lo skirbi kiko a pasa na momentu di hasi un keho serka polis i e koleganan lo sigui guia e proseso sea telefónikamente òf via di mail.
· E polisnan uniformá riba kaya por bisti un masker preventivamente asta ora nan ta den outo di polis.
Kuerpo Polisial ta hasi e supliká pa kada unu di nos mantené nos mes na e medidanan ku e Entidatnan Públiko di tantu Boneiru, Sint Eustatius komo Saba a imponé pa seguridat di kada persona.
Kuido di polis ta kompletamente funshonal i operashonal i nos lo sigui traha pa un komunidat sigur.
Bo a mira algu sospechoso? Yama 717 8000 òf e liña di tep anónimo 717 7251.


text:
Desaroyo di prijs: webo importa
A yega na conocemento di Departamento di Asuntonan Economico, Comercio y Industria (DEZHI) cu prijs di webo importa a subi considerablemente den supermercadonan local ultimo dianan. Esaki ta a consequencia di e desaroyonan internacional di e pandemia COVID-19. Webo importa ta un producto esencial procedente di e mercado Norte Americano. Den e ultimo luna Mercado Norte Americano a experiencia un aumento na demanda di webo mientras cu e provision ta limita, cual a pone cu e prijsnan pa webo riba e mercado Norte Americano a te hasta triplifica.
Importadornan di webo a aserca DEZHI cu nan inquietud pa cu e desaroyo di prijs di webo riba mercado internacional. Pa cu esey DEZHI ta anuncia cu Segun articulo 3 di ‘Prijsregeling kippeneieren’ ta prohibi pa bende webo importa na un prijs pa mayorista y detayista pa dozijn basa riba e siguiente calculacion:
- Prijs pa mayorista:
Landed costs mas 13%.
- Prijs pa detayista:
Prijs pa mayorista mas 15%:
A base di esaki controladornan di DEZHI ta y lo sigi eherce control di prijs riba webo importa den supermercadonan y tambe serca wholesalers.
Scroll To Top
- Maximum price list: 16 october 2021 October 21, 2021
- Announcement new maximum prices: 16 october 2021 October 21, 2021
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021


text:
Oranjestad-Den torneo di pesca di Dia di Piscado 2014, e di 20 torneo anual aki, a sali pisca un total di 29 boto den 2 categoria y entre e casi 20 boto cu a bolbe pa pisa pisca, a registra un total di 952 kilo y mey di pisca. Publico grandi a presencia e evento na Hadicurari y a probecha pa cumpra pisca fresco como tambe disfruta di platonan sabroso den e festival di cuminda di lama di Santa Rosa. Directiva di fundacion Centro di Pesca Hadicurari ta sumamente satisfecho y agradecido na e participacion masal di piscado como tambe publico.
Minsiter Otmar Oduber a haci acto di presencia y simbolicamente a duna inicio na e renobacion di e pier y tambe a felicita tur piscado di Aruba cu nan dia y alabes a recorda esnan cu a bay laga nos y no a regresa. E monumento pa e piscado perdi ta luci Linear Park y ta brinda oportunidad pa recorda nos piscadonan y duna nan e lugar mereci den curason di nos pueblo y bishitante.
Bon Samaritano:
A duna un premio incentivo pa bon samaritano na e boto Royal Blue di Capitan Rendy “Topo” Loopstok y tripulantenan Ike, Everell, Ronny y Buchi. E boto Royal Blue a interumpi su competencia pa yuda e boto Jerz cu a confronta problema riba lama y touw e boto te na pier pa despues sali pisca bek. No ta prome biaha cu e boto Royal Blue y Capitan Topo ta sali sin pensa dos biaha pa yuda hende riba lama. Pa esaki fundacion Hadicurari a otorga nan un premio special e biaha aki.
Baluarte:
A reconoce srs. Beaumont, Jacobs y Geerman pa baluartenan di piscamento pa nan logronan y historia largo pa cu piscamento di Aruba. E baluertenan a ricibi un plakaat di Hadicurari como recuerdo. Sr. Ernulfo “Gunchi” Beaumont ta un conocido piscado di San nicolas cu e boto mas recien Rosalinda ta luci pa decora Rodgers Beach. Sr. Karel Randy Jacobs, piscado cu ta mara na Hadicurari pa hopi aña a ricibi su reconocemento bon mereci for di presidente di fundacion sr. Nilky Kock. Por ultimo sr. Victoriano Geerman tambe a haya un reconocemento special pa su logronan den piscamento.
Gandornan mayor ehemplar:
Mayor ehemplar Pishiporco tabata pa e boto Xavier di capitan Randolf Wolff cu un ehemplar di 2 kilo. Mayor Mulato a bay pa Royal Blue di Randy Topo Loopstok cu un mulato di 11 kilo. Mayor Picuda tabata un ehemplar di 14.5 kilo di e boto Flory’s Fly di capitan Wendy Kock. E rey di djampou cu e ehemplar di 23 Kilo tabata e boto Ayiana di Randolf Paskel cu a ricibi premio di Boat and Fishing Paradise di 350 florin mas 100 florin di Jays Tire Repair y 125 di Centro di Pesca Hadicurari. E mayor ehemplar overall di e torneo a bay pa Ayiana di capitan Randolf Paskel tambe cu marcacion di un Brazi di nada menos cu 23 kilo.
Ganadornan categoria Crioyo:
Na tercer lugar a keda e boto Daynalis di Capitan Joselito Wolff cu 22.250 kilo di pisca. Na di dos luga a keda e boto Vilensca di capitan Omar Andrade cu a mata 50.5 kilo. E ganador na prome luga a bay pa e boto Xavier di capitan Tico Wolff cu 69 Kilo. Ademas e boto Xavier a bay cu e pot y tambe e premo estimulo pa boto tipico crioyo.
Ganadornan categoria Open:
Na tercer lugar a keda e boto Tonino di capitan Leo Briezen cu 130 Kilo registra. Na di cos lugar a keda e boto Gabriela di Capitan Elvis de Cuba cu 149 kilo di pisca. E ganador absoluto den e categoria open como tambe mas kilo den henter e torneo tabata e boto di e unico capitan femenino Wendy Kock di e boto Flory’s Fly cu a gara nada menos cu 236 Kilo di pisca. Tambe Flory’s fly a bay cu e pot di piscadonan cu a suma 600 florin efectivo.
Danki:
Comision organisador y Fundacion Centro di Pesca Hadicurari y Santa Rosa ta gradici tur hende cu a haci esaki posibel y particularmente nos sponsornan adicional Hadicurari Restaurant, Nos Clubhuis bar restaurant, Boat and Fishing Paradise y Jays tire repair. Un danki ta bay pa Search and Rescue Aruba (SARFA) cu a yuda vigila y brinda prome auxilio. Danki na personal di Santa Rosa, Ministerio di Turismo, Labor y Transporte y tur otro persona cu a yuda haci e dia exitoso.


text:
Bo ta buskando un siguiente enkargo di trabou? Kòrsou Connect app ta e medio di yudansa adekuá.
“Download” e Kòrsou Connect app, presentá bo mes i drenta den kontakto ku dunadónan di trabou nobo. Kòrsou Connect ta ofresé diferente enkargo/oferta. Si bo ta traha na, òf rondó di kas, den konstrukshon òf asuntunan tékniko, òf bo ke gana algu èkstra dor di babysit? Akudí i wak kiko ta posibel pa bo. Kòrsou Connect ta ponebo den kontakto ku dunadónan di trabou, di manera ku bo por kompará tarifa. Mas aleu Kòrsou Connect ta traha ku “reviews” i “rankings”. Dor di esaki bo por selektá ku un kurason trankil e persona adekuá, na ken lo bo ke konfia e enkargo. Komo dunadó di trabou bo no tin mester tin preokupashon en kuantu asuntunan di derechonan laboral.


text:
Samenwerkende Fondsen Cariben ta pone disponibel como asistencia di emergencia despues di horcan Irma
Samenwerkende Fondsen Cariben pa e parti Caribense den Reino ta transferi un suma di € 500.000,- pa Cruz Cora como asistencia di emergencia pa e islanan Sint Maarten, Saba y Sint Eustatius cu a keda destrui pa horcan Irma. Cu horor e Fondonan a para mira e devastacion total cu e horcan a causa. Warda no ta un opcion. Bou e circumstancianan aki e iniciativanan social, sostene pa nan, no por sigui cu nan trabounan importante. Como cu e fondonan mes no tin un infrastructura pa asistencia di emergencia, nan a dicidi pa pone e suma aki disponibel pa Cruz Cora.


text:
KRALENDIJK – Pa skapa di pobresa bo mester haña trabou. Asina Johnny (no su nòmber di bèrdat), ku huntu ku un amigu ta biba den un espasio chikí tras di un kas kibrá bashí. Nan tin koriente si pero awa nò. Pa sobreviví nan ta haña ayudo di Denice Boelen i un tanta.
Gloria ta biba ku su kasá, yu muhé i ñetu den un bario ku pa bista ta nèchi. E kas ta di famia i nan por biba ei temporariamente. El a stòp di traha pa kuida e yu di su yu tiner, pa e por sigui bai skol. “Tur kos ta pa mi yunan, mi no ta laga nan bai skol ku hamber. Mi a pidi ayudo na Asuntunan Sosial, pero mi no ta bini na remarke pasobra mi kasá tin trabou.” E 800 pa 1000 dòler ku su kasá ta gana e no ta yega te fin di luna. “Mester bini mas ayudo na Boneiru”. Gloria ta haña.
Un reportahe di Gijs van den Heuvel
Den kunuku di Boneiru Jonchi Martis* ta biba ku su famia den un kas ku nan mes a traha di zim. Tur huntu e ta mas o ménos 10 meter kuadrá. Famia Martis no tin ni koriente ni awa. “Mi tabatin un generator pero el a daña.” E baño ta un pòchi di WC pero e no tin funshon, pasobra no tin awa. Pa 40 dòler Jonchi ta kumpra un tanki di awa, ku el a pega un bòter di limonada di plèstik kabes abou na dje, di moda ku tin un tipo di kranchi.
E kamber di drumi ta konsistí di dos kama pushá kontra otro kaminda henter e famia ta drumi: mama, tata i tres yu entre tres luna i sinku aña. “Nos ta drumi bentana habrí. Esei ta dushi fresku si. Pero si áwaseru kai, manera e anochi ku a pasa aki, nos ta muha i mester sera bentana.”
De bes en kuando Denice Boelen ta duna famia Martis algun kos. E ta hasi esaki pa hopi hende pober na Boneiru. “Mi mes a lanta den pobresa.”
Sin trabou
Jonchi ta konta ku el a pèrdè su trabou ora ku e mester a bai será dos luna pa un bringamentu. “Mi ta barbero i mi tin un diploma di plomero. Pero mi no ta haña trabou. Nan ta bisa ku nan no mester di mi.” E ta gana entre 50 pa 200 dòler pa luna.
E plaka ku e ta gana ta bai pa kuminda pa e muchanan na promé lugá. “Nan mester di dje pa nan siña. Tin bia mi mes ta kome solamente dos pida pan, paso bo mester kome algu pa bo por drumi.” For di dos luna e ta haña kompensashon pa yu tambe 40 dòler pa yu. “Pero esaki no ta sufisiente pa kumpra un luna di kuminda” Mester di plaka tambe pa gasolin pa hiba e muchanan skol.
Pobresa skondí
Segun Boelen hopi pobresa ta keda skondí. “Si bo kore solamente riba kaminda grandi bo no ta mira. Bo mester drenta e kamindanan djaden, e ora ei bo ta topa hopi pobresa.” Segun Boelen e problema ta hopi mas grandi ku hende ta pensa.
* Nòmber fiktivo
Outor Gijs van den Heuvel


text:
ORANJESTAD – Na comienso di luna, 10 hende di cual 1 dama, a presenta den Corte pa e caso penal cu Ministerio Publico a cuminsa contra nan.
ARUBANATIVE por a compronde cu e mayoria ta Venezolano, kendenan a haci un serie di asalto arma cu violencia na cas di famia. Hendenan a wordo amenaza cu arma na cabez, maltrata y mara. Recien den oranan di merdia, Hues a baha pisa riba e grupo aki.
Durante tratamento di e caso, Fiscal a bisa Hues cu e grupo aki a haci 7 asalto arma cu violencia den un periodo di 3 luna. Ta asina cu no ta tur a participa na tur e asaltonan y pesey Fiscal a haci acusacion contra cada un separa pa mustra kico tur cada un a haci.
Fiscal a mustra cu e grupo aki tabata drenta cas di famia, menaza hende cu arma caminda tabata pone e arma na cabez di hende, dal y skop hende. Tabatin caso caminda mucha chikito a mira con e asaltantenan aki tabata bati nan mayornan.
Fiscal a condena e hecho cu e famianan a pasa tur e trauma aki den nan propio cas. Nan cas caminda nan mester sinti nan mes sigur. El a mustra cu hasta muchanan den cas, e asaltantenan a pone paña rond di nan cabez. Fiscal ta haya cu esaki ta un violacion di privacidad di hende.
CASTIGO EXIGI
Fiscal a bisa cu mester manda un señal bon cla cu no ta tolera esaki. E castigonan cu Fiscal a exigi tabata: 16 aña di prison pa e hombernan M.A.G.A., A.J.D.B., J.L.P.B. y J.C.V.V. Fiscal a exigi 15 aña di prison pa e homber D.J.R., 12 aña di prison pa e dama C.A.W., 10 aña di prison pa e homber C.J.V.V., 6 aña pa e hombernan W.S.N.V. y F.J.B.R., 5 aña di prison pa F.R.M.S.
Hues den su sentencia a condena total e serie di asaltonan arma cu a sosode. Sinembargo tin algun di e casonan caminda Hues no ta haya cu algun di e sospechosonan ta culpable y a declara nan liber pa e caso pero culpable pa otro.
HUES A DUNA CASTIGO
Hues a condena e homber J.L.P.B. na 14 aña di prison. E tres hombernan M.A.G.A., J.C.V.V. y D.J.R. a wordo condena na 10 aña di prison. E Homber C.J.V.V., kende ta ruman di J.C.V.V., a wordo condena na 8 aña di prison. E dama C.A.W. a wordo condena na 5 aña di prison. E tres hombernan W.S.N.W., F.J.B.R. y F.R.M.S. a wordo condena na 4 aña di prison.


text:
Gobierno di MEP a yuda famia pero di nan mes y no pueblo
Otronan cu el a menciona ta cu lo baha criminalidad y lo reestablece ordo y trankilidad na Aruba. Pero “awe nos por mir’e tur dia, cantidad di sospechosonan deteni cu atraco, maltrato cu machete, arma poni na cabes di anciano, etc,” ta diferente caso di delitonan cu ta keda publica tur dia den medionan. “Esaki mientras a priminti cu tur esaki lo caba ora cu MEP drenta gobierno. E unico cos cu nan a bin cu ne cu nan a priminti ta e helicopter.”
Problemanan social y pobresa ta reina na Aruba. Simplemente papia cu instancianan social y lo haya sa con grandi e problematicanan ta.
“A priminti cu lo yuda famianan den necesidad pero e unico famia cu gabinete Wever Croes a enfoca riba dje, ta famia Croes y Oduber cu ta rond di Prome Minister.
Esaki ta e famianan cu a haya prioridad den e gobernacion aki y nan no ta bay den bario pa topa cu e famianan.
E ser humano cu tin prioridad den nan maneho, tambe ta di nan so. Sosten na victimanan di abuso sexual no ta mira nadamientras cu a bisa pueblo cu lo pasa un ley den seis minuut, pero den tres aña nada no a sosode y ta mustra cu e oloshi cu mester mustra seis minuut aki, no ta cana,” Parlamentario Benny Sevinger a declara.
Paginanan di promesa cu e Parlamentario a repasa pero cu nada no a cumpli, ni cu esun di habri e refineria caminda gabinete Wever Croes a kibra contract y e hendenan a bay cu 300 miyon di pueblo y awe ta bolbe bin haci promesa cu ta habri e refineria, cu no tin nada di haber cu e tema y cu lo inverti mas di 3.5 biyon den dje.
“Awe e situacion t’asina malo cu e pueblo no por cumpra cuminda saludabel, riba dje ta corta den e cuido cu ta duna y e remedinan cu ta cubri y Sevinger a sigui mustras cu ainda tin mas cos pa bin, no pa pueblo pero pa famia y nan mes ya cu nunca pueblo tabata central pa e gobierno di Prome Minister Evelyn Wever Croes,” Parlamentario Sevinger a mustra.


text:
E biaha aki nos lo enfoca mas tanto ariba e burn-out laboral o sea pa esnan cu tin un trabou.
Tur persona cu ta traha por “burn/kima” y awor mas cu nunca nos mester ta mas alerto pa esaki.
Nos lo trata di contabo tur locual bo mester sa di burn-out of asina yama “Burn-Out” syndroom.
Na momento cu nos tin cu deal cu un colega cu tin burn-out, e por confundi nos masha hopi mes y pone bo pensa cosnan cu no ta berdad.
E colega ey por mustra rabiá, sin expresion of sumamente sensitive, y na nos turno bo lo pensa e persona/colega ey tin algo personal contra bo.
Esaki sigur lo crea hopi tension den e ambiente di trabou.
Di nos banda como colega, tin di demostra “empatia di comprension” cu ta crusial pa yuda e colega. Aunke cu bo lo tin gana di “discuti” pa no bisa otro cos cu e colega aki.
Pues e palabra empatia y comprension ta sumamente importante den un situacion asina.
Desde comienso di e Pandemia na maart 2020, hopi di nos a stop di bay oficina y a cuminsa traha for di cas. E “normal nobo” aki a causa cu e empleado a mira cu su orario di trabou a wordo gerek pues a bira mas largo.
For di un estudio recientemente haci a mustra cu e empleado ta experiencia e profesional burn-out aki na un edad relativamente jong cu ta rond di 32aña. Un di cada 3 persona a bisa cu esaki ta bin door di traha na cas y e dianan largo di trabou.
Asina tambe un otro estudio nobo ta indica cu e sentimiento di burn-out ta alimenta e sentimiento di stress, cu ta un combo hopi devastador si bo no haya ayudo pe.
Na un manera simpel bisa, un persona cu yega e punto di “burn-out” su capacidad pa deal cu stress tambe ta baha dramaticamente.
Esaki na su turno ta causa cu e colega/persona cualkier tarea pa su persona ta bira mas dificil na trabou, pa con chikito cu e por ta.
Siguientemente nos lo trata na splica algun señal di “burn-out” y con pa surpasa esaki.
Kiko ta señalnan mas comun di “burn-out”.
“Cansancio, y ta menos eficiente na trabou”. Tin hende cu ta sinti nan mes “kima” lo nota tambe cu e ta fisicamente y/of emocionalmente cansa.
E personanan aki ta experencia un nivel halto di cansancio, nan ta bira hopi negativo y ta distancia di nan trabou, ta distancia di coleganan y te hasta di cliente. Nan moral ta abou y ta sinti cu nan no por mas.
Burn-out ta causa tambe cu nos ta bira menos dependiente di locual nos por. Un hende cu ta “kima” den su trabou, constantemente lo ta preocupa of carga cabes di locual e ta haciendo, causando insiguridad den su trabou.
Nan ta pensa cu nan lo faya na trabou of cu nan no ta suficientemente bon y tambe cu nan no ta wordo aprecia of cu nan lo no por cu e trabou.
Den hopi caso un cansancio intenso lo wordo sinti y nan manera di drumi y/of dieta(manera di alimenta) tambe ta wordo afecta.
Esaki por causa un subida di e presion di sanger, personanan cu malesanan cronico por bay ripara cu nan sintomanan ta empeora, cu e chance grandi cu nan ta bira malo
Problema grandi ta cu mayoria di esnan cu bayendo rechtstreeks na un “burn-out” no ta reconoce e sintomanan.
E origen mas importante ta stress cronico abnormalmente halto di trabou.
Si ta pa prome biaha cu bo a/ta traha via di bo cas bo lo por nota cu bo lo pasa e grens cu antes bo lo no tawata pasa. Tambe e ta bira dificil pa diferencia trabou y tempo liber.
Tin hopi cos a pasa y ta pasando despues cu e Pandemia a cuminsa na maart 2020, y ta di importancia cu nos por duna “nos mes permiso” pa ta mas cansa y menos productivo y pa por sinti menos gestressed y preocupa. Bo mester por duna bo mes mas tempo ora bo mester di dje.
Ta importante pa nos puntra nos mes con ta bay cu nos mes. Pone limitacionnan serio ora ta trata di ora y espacio, vooral si bo ta trahando unda cu bo ta bibando.
¿Kiko nos por haci pa preveni esaki? Nos lo trata algun punto, sino e lo bira mucho largo.
Ta crusial pabo scucha di bo curpa y pone un limite. E prome paso ta reconoce y admiti cu bo ta coriendo risico di haya un asina yama burn-out of cu ya caba bo tin e. Tin biaha e no ta facil pa acepta esaki, debi cu nos no kier acepta cu nos ta vulnerabel, pero aceptando esaki ta yuda pone un basis pa un miho cambio den futuro.
Locual ta recomenda ta un meeting cu bo hefe, esey ta un bon punto di salida, tambe dunando prioridad ariba kiko ta esencial ariba locual no ta realistico cu bo capacidad y di otronan.
Ta dificil pa abo kies un poco tempo pabo mes, porehempel algun dia liber pabo relax of haciendo algun actividad cu abo ta gusta solamente pa abo y bo mes, sigur lo yuda bo pa ta mas den balans, vooral den e tempo aki cu ta exigi asina hopi di cada un di nos.
Pa conclui, busca y pidi pa ayudo si bo mester. Usa tur e support cu bo por tin y of construi esaki completamente di nobo si bo ta sinti cu bo mester. No ta importa si bo buske na bo trabou, cerca famia of amigonan of di un Therapeut.
Tin hende cu burn-out cu banda di nan A.O(arbeids ongeschikt) lo tin mester di haya terapia pa yudanan recupera y drenta e mercado laboral bek.
Tin hopi hende cu a vence burn-out y semper tin speransa.
E berdad ta cu un sentimiento di ta “kima” na trabou por siña nos hopi puntonan importante di nos mes pa den futuro nos por traha na un manera mas balansa y aceptabel.
Pero lo mas importante cu tur esaki por siña nos ta con pa detecta e señalnan di burn-out mas lihe, si nos core e risico di haye un biaha mas.


text:
BAN DUNA ATENSHON NA E MUSIKONAN I ARTISTANAN KU TA KOMPLETAMENTE DEPENDIENTE DI NAN PROFESHON
BAN DUNA ATENSHON NA E MUSIKONAN I ARTISTANAN KU TA KOMPLETAMENTE DEPENDIENTE DI NAN PROFESHON
WILLEMSTAD – Direktiva di AMAK durante último dianan tambe a tuma nota di e plagia kontagioso ku ta menasa bida humano rònt mundu. Nos tin ku ekspresá nos sintimentunan di konvivensia ku tur esnan ku a ser afektá pa e Covid 19 aki.
Pa lokual ta trata Kòrsou, nos tambe ta konsiente ku espesialmente e sektor di Horeca a haña un sla formal i kasi ireparabel. Nos ta konsiente ku e medidanan ku Gobièrnu a tuma ta nesesario, pero konsekuensia di esaki, espesialmente esnan ku ta duna servisio ta den un situashon hopi difísil.
Direktiva di AMAK ta apresiá tambe ku tin intentonan serio di profeshonalnan di Gobièrnu ku ta trata di suavisá e sirkunstansianan difísil aki mas tantu difísil.
Direktiva di AMAK ta kontentu di a tende ayera durante un programa radial farandulero, ku Gobièrnu ta studiante e posibilidat pa bai ofresé músikonan i artistanan ku por presentá pruebanan palpabel di e pèrdida di entrada ku nan a sufri, un pakete sosial. Ta bèrdat ku den e mundu farandulero tin diferente músiko ku aparte di ta praktiká músika, ta ehersé un trabou den un of otro empresa.
Esaki ta e gremio ku por soportá e konsekuensianan negativo di e viro aki mas tantu.
Awe nos ke hasi un apelashon dramátiko riba Gobièrnu di Kòrsou i empresanan, pa ban enbèrdat pa wak kon por realisá un pakete sosial pa e músikonan i artistanan ku ta dependé pa 100% di entradanan, dor di praktiká músika o arte.
Músika semper a proba ku den momentunan difísil ta e medio adekuado ku pa trese e alivio nesesario. Pues, nos tin ku kontinuá na hasi orashon na Todo Poderoso pa yuda den e situashonnan aki i banda di esei, nos lo por krea espasionan musikal ku tambe lo por duna un alimento positivo.
Por pensa kisas pa ban krea espasionan na espesialmente nos kanalnan di televishon pa laga gruponan musikal den un forma limitá i responsabel, trese músika ku ta inspirá e pueblo pa keda positivo i pa mantené fe i speransa ku nos lo haña un solushon. E espasio aki por ta direktamente na e plantanan di televishon mes pa limitá e gastunan i na e mesun momentu mester por reserva un suma apropiá ku por keda destiná pa e músikonan ku ta full profeshonal.
Finalmente direktiva di AMAK ta deseá pueblo di Kòrsou kompletu i nos músikonan i artistanan forsa na e momentunan difísil aki. Wak den ki forma bo por hasi bon uso di un forma kreativo di e tempu ku bo tin na bo disposishon.
Direktiva di AMAK


text:
Oranjestad-Den preparacion di tratamento di presupuesto di gobierno pa 2015 den Parlamento, fraccion di AVP ta analisando e presupuesto, mientras cu ta busca informacion y conseho adicional pa por fiha un punto di bista riba tur aspecto di e presupuesto. Un di e puntonan cu a señala caba ta cu e presupuesto ta depende hopi di e entradanan di belasting existente y di cobransa di belasting atrasa. E fraccion di AVP ta sostene e maneho pa no introduci mas belasting, pero pa cobra miho loke tin riba caya y cu ya tur hende mester a paga. E fraccion ta sostene e idea pa baha e peso di belasting directo y pa busca mas entrada den belasting indirecto manera e proposicion pa reforma di e sistema di belasting ta ensera. Pero e introduccion di esaki ta tuma mucho tempo segun e fraccion. E fraccion di AVP ta haya cu e presupuesto 2015 mester a indica unda mas ta haya entrada den 2015 y duna mas claridad na comercio y comunidad riba e total di maneho fiscal.
MANEHO SOCIO-ECONOMICO
E fraccion di AVP ta sostene completamente e reforma di operasion di aparato di gobierno, di entrada y gastonan di gobierno, di e sistema di belasting y cu e reforma di tur esaki mester bay gradual y balansa. E fraccion ta sostene e maneho pa e reforma no mester stroba e desaroyo economico, e creasion di cuponan di trabou, e desaroyo di e pilar economico nobo y e stabilidad social cu a logra crea desde 2009. Mientras cu e fraccion ta haya cu esaki ta e maneho corecto pa sigui saca Aruba padilanti, e fraccion ta haya cu mester haci mas a corto plazo pa logra esaki. Riba esaki e lider di e fraccion di AVP a bisa lo siguiente:“Obviamente nos no ta cla cu e analysis di e presupuesto. E prome “scan” cu nos a haci ta mustra cu e presupuesto ta keda den e cuadro financiero cu a fiha dos aña pasa y un aña pasa. E presupuesto ta cumpli cu e metanan financiero pa 2015 cu a fiha den e presupuesto di mas aña. E presupuesto no ta contene medidanan manera oposicion a bisa cu lo bin. Pero falta iniciativanan den diferente ministerio riba entradanan cu normal lo mester a haya y cu tur hende mester cumpli cun’e. E presupuesto falta iniciativanan concreto pa reduci costo di operasion di e aparato di gobierno cu awor aki ta cumbri e parti mas grandi di e presupuesto nacional di henter nos pais. E presupuesto falta iniciativanan pa logra e metanan economico, social y financiero cu nos fraccion ta sostene. Falta mas iniciativa pa haci inversionnan necesario. Den e dia y simannan cu ta bin nos mester haya mas claridad di tanto gabinete como di otro instancianan relevante, pa nos por yega na un bon comprondemento di e presupuesto y di e maneho su tras, prome cu nos trat’e den Parlamento. Cu otro palabra: bon maneho, pero accionnan falta.”


text:
- Bo aanslag di belasting, e participacionnan y facturanan di e Belastingdienst, SIA of Banco di Seguro Social.
- Ora di paga belasting di vehiculo di motor mester presenta un prueba di e seguro di auto.
Pago di belasting y prima
Descripcion
Procesa pago di belasting y prima di Servicio di Impuesto y Banco di Seguro Social. Despues di paga ta haya un recibo. Esaki ta un prueba cu e aanslag (y) belasting of prima ta paga. Por haci pago efectivo, cu cheque of por swipe, cu excepcion di e belasting di vehiculo di motor. Por paga e belasting aki solamente na efectivo of por swipe.
Unda pa pidi'e? / Mas informacion na
Departamento di Impuesto
Loket di Departamento di Impuesto den Oficina di Gobierno den districto di San Nicolas (Hulpbestuurskantoor San Nicolas)
Loket di Departamento di Impuesto den Oficina di Gobierno den districto di Savaneta (Hulpbestuurskantoor Savaneta) den MFA Savaneta
Loket di Departamento di Impuesto den Oficina di Gobierno den districto di Santa Cruz (Hulpbestuurskantoor Santa Cruz) den MFA Santa Cruz
Loket di Departamento di Impuesto den Oficina di Gobierno den districto di Paradera (Hulpbestuurskantoor Paradera) den MFA Paradera
Loket di Departamento di Impuesto den Oficina di Gobierno den districto di Noord (Hulpbestuurskantoor Noord) den MFA Noord
Kico mi tin di hiba cu mi?
Cuanto tempo ta dura pa hay'e?
Ta wordo atendi na loket segun rij.


text:
Diasabra mainta e tristo noticia a drenta cu for di Boneiro un gran amigo colega den mundo di prensa sr. Zamir Ayubi a perde e bataya contra corona virus. E tin un siman caba interna den hospital na Boneiro despues cu el a keda diagnostica cu corona.
Su salud a empeora algun dia y a drenta den ICU. E situacion di salud a bira mas delicado diabierna pa diasabra marduga unda a cuminsa yama famia. Pa 10:28 mainta Zamir a bay sosega.
Zamir ta un periodista conoci pa Aruba, Boneiro y Curacao. For di aña ‘90 e ta envolvi den radio difusion. E tabata director di 91.1 digital Fm. Zamir ta un persona cu a traha pa amor pa e pueblo di Boneiro, semper cu wowo critico pero tambe cu critica constructivo pa wak miho pa Boneiro. Zamir a traha na varios radio emisora cu noticia y hasta programa di pasco y otro programanan.
Su ruman homber Aimed ta propetario di Life 99 fm. Ultimo Zamir tabata transmiti online riba Chill 91. Tambe Zamir a traha cu NOS tv Bonaire.
Palabra di profundo condolencia na famia di Zamir.


text:
Con pa Trata cu Ansiedad di Pandemia: JW.ORG Ta Ofrece Shete Herment Practico
Masha poco suseso den historia moderno a afecta e bienestar emocional di hende rond mundo manera e pandemia di COVID-19. E menasa di haya of transmiti e maleza mortal y e reto adicional di ansiedad y isolacion tin un impacto inmensoriba hende di tur antecedente.
Pa yuda cu e situacion aki, e website oficial di testigonan di Jehova, jw.org, a traha un video titula Epidemia di Vírùs—Loke Abo Por Hasi. E pintamento riba borchi di tres minuut ta duna sugerencia practico con pa trata cu e efectonan emocional y spiritual cu e pandemia ta causa.
Desde cu e pandemia a cuminsa, jw.org a duna informacion specialmente pa yuda hende di tur edad y antecedente pa keda calmo, bon informa y bon di salud. Cu un cantidad record di 1027 idioma, e website tambe ta trata preguntanan cu hopi hende sa haci y ta sigura nos di un futuro maraviyoso cu Bijbel ta priminti.
Link di 7 herment practico riba jw.org:
Epidemia di Vírùs—Loke Abo Por Hasi
Kon Bo Por Kombatí e Kansansio Ku Pandemia Ta Kousa
Bijbel Por Yuda Hende Cu Ta Sufri di Depresion?
Hombres con ansiedad | La Biblia puede ayudar
Kiko Beibel Ta Bisa Tokante Pandemia?
Robert J. Hendriks III, Vocero di testigonan di Jehova na Merca, a bisa: “desde comienso di e pandemia, hopi hende a sinti cu nan no tin control mas riba nan bida. E material riba jw.org ta yuda hende di tur edad y antecedente domina nan sintimento cu exito door di uza e sabiduria di Bijbel cu nunca no ta bira bieu.”
Esnan cu no tin un Bijbel por download un copia of les’egratis riba jw.org—bo no tin nodi sign-up of duna informacion personal.
Contact: Ron Adams
pidbonronaldadams@gmail.com